মম্পস — Vikaspedia\nমসিবু থোকহল্লিবা মরমশীংদু করি-করিনো?\nলাইওংশীং অদুদি করি করিনো?\nমসিগী লাইয়েংদি করিনো?\nমতৌ করম্না মসি থীংগদগে?\nকমপ্লিকেসনশীং অদুদি করি করিনো?\nমম্পস (পেরোটাটিস হায়নসু খংনৈ) হায়বসি পেরোটিদ গ্লান্দশীং (parotid glands) নানা চাউথোকহল্লিবা ভাইরসনা থোকহনবা অনাবা অমনি। গ্লান্দশীং অসি নাকোংগী মমাং অমসুং মখাদা লৈ অমসুং তিন পুথোকই।\nমম্পস অসি ভাইরস অমনা থোকহনবা লৌনগনবা লায়না অমদি অমসুং মসি মীওই অমদগী মীওই অমদা মহিক চেল্লবা লোক-তিন (saliva) শোক্লুবদগী শন্দোকই। চহি2অমসুং 12গী মরক্তা লৈবা অঙাংশীংদনা হেন্না লৌনরকপা য়াই। চহি খরা য়াম্লবা মীওইশীংদদি পেরোটিদ গ্লান্দশীংগী মথক্তা, টেষ্টিকল, পেনক্রিজ অমসুং নর্ভস সিষ্টেমগুম্বা অতৈ ওর্গানশীংসু য়াউবা য়াই। অনাবসিগী ইনকুবেসন পেরিওদ (incubation period) হায়বদি লায়না চংখিবা অমসুং লাইওং উত্থোরকপগী মরক্তা লৈবা মতম অসি মহৌশানা নুমিৎ 12 দগী 24 ফাউবগী মনুংদা ওইগল্লি।\nপেরোটিদ গ্লান্দশীংদা নানা পোমথোরকই, অহৌবদদি নাকল অমদা ওই অদুবু নুমিৎ3দগী5নি ফাউবদদি গ্লান্দ অনিমক্তা ওইরকই। শায়বা অমসুং য়োৎপা মতমদা নাবদু হেনগৎলকই অমসুং সেলিভা (saliva) পুথোকপগী চাং হেনগৎহল্লিবা অশিনবা চিঞ্জাক্কী আইটেমশীং অমসুং হৈ মহিশীংনা অনাবদু অমুক্কা হেনগৎহল্লি। কোক চিকপা অমসুং চানিং-থক্নিংবা পোক্তবগা লোয়ননা লাইহৌ কন্না হৌই। লাইহৌ অদু মহৌশানা নুমিৎ3দগী 4নি ফাউবগী মনুংদা হন্থরকই অমসুং গ্লান্দ পোমথোকপদুসু নুমিৎ7দগী 10নি ফাউবগী মনুংদা হন্থরকই। অঙাং অদুনা লায়না অদু অতোপ্পদা গ্লান্দ অদু পোম্লিঙৈ মতম মনুংদা হায়বদি নুমিৎ7দগী 10নি ফাউবগী মনুংদা শন্দোকপা ঙম্মী। হায়রিবা মতম অসিগী মনুংদা মহাকপু অতোপ্পা অঙাংশিংদগী লাপ্না থমগদনি অমসুং স্কুল কাহল্লোইদবনি।\nচহি খরা য়াম্লবা নুপাশীংদদি টেষ্টিকল (orchitis) নাবা অমসুং পোম্বসু য়াউরকপা য়াই। মম্পস অসিনা ব্রেনগী ইনফ্লেমেসন (encephalitis) থোকহনবসু য়াই। করিগুম্বা মখাগী থৌওং অসি লৈরবদি খুদক্টা দোক্টরগা তান্নগদবনি:\nকোক শাথীনা চিক্লবা।\nঙক্তা চপ তিংবা ফাউরবা।\nহকচাং চিংথেক্লবা (Fits)।\nটেম্পেরেচর য়াম্না ৱাংলবা।\nটেষ্টিকলদা (testicles) পোম্লবা।\nমম্পসকী অকক্নবা লাইয়েংদি লৈতে। লাইওং পুম্নমক হিদাক্না হন্থহনবা ঙম্মী। মহৌশানা এন্টিবাইওটিক্সতি শিজিন্নদে। লাইহৌ অদু অনাবসু হন্থহনবা ঙম্বা পেরাসিতামোলগুম্বা হিদাকশীংনা কন্ত্রোল তৌই। অঙাংশীংদা এসপিরিনদি কৈদৌঙৈদা পীজবীরোইদবনি। মহি-মনাই মরাং কায়বা অপেৎপা চিঞ্জাক অমা পীজবীগদবনি। অশিনবা চিঞ্জাক অমসুং হৈ মহি পীজ-পীথক্লোইদবনি। মম্পসনা নারবা অঙাং অমনা মতম পুম্বদা ফমুংদা লৈগদবনি হায়বা লৈতে।\nমম্পসকী এপিসোদ অমগী মতুংদা, মীওই অমদা লায়না অসি অমুক হন্না চংলক্লরোই অমসুং এটেক অদুনা পুন্সিগী ওইবা ইম্যুনিটি পীরে। মম্পস লৈখিদবা অঙাংশীংগী ওইনদি, মম্পস ঙাকথোক্নবা ভেক্সিনশীং ফংই। MMR ভেক্সিননা মিজলস, মম্পস অমসুং রুবেলা হায়রিবা ভাইরসনা থোকহনবা অনাবা অহুম অসিদগী ঙাকথোকই। মসি অঙাং খুদিংমক্তা মখোয়না থা 15 শুরকপা মতমদা পীগদবনি। ভেক্সিন অসি চহি অমগী মখাদা লৈবা পীক্লিবা অঙাংশীং, মশা শাগৎলিবা (running temperature) অঙাংশীং নত্ত্রগা মীরোনবী নুপীশীংদদি পীরোইদবনি।\nকরিগুম্বা মতমদা মম্পসনা শাথীবা কন্দিসন অমা ওইরিবা ব্রেইনগী ইনফেক্সন (encephalitis) থোকহনবা য়াই। করিগুম্বা নুপাশীংদা টেষ্টিকলশীং অদুদা নারবদি মদুনা ইনফর্টিলিটি (infertility) ওইহল্লকপা য়াই।


আয়ুশ সেক্তরগী ইনখৎলক্লিবা য়াংলেন শরু ওইরিবা আয়ুশ গ্রিদনা থবক তৌবগী মতাংদা নেস্নেল দিজিতেল হেল্থ মিসনগা পুল্লগনি\nPosted On: 02 OCT 2020 11:45AM by PIB Imphal\nআয়ুশ সেক্তরগী ইনখৎলক্লিবা য়াংলেন শরু ওইরিবা আয়ুশ গ্রিদনা থবক তৌবগী মতাংদা নেস্নেল দিজিতেল হেল্থ মিসন (এন.দি.ঐচ.এম.)গা পুনবগী ৱাহৌদোক অসি আয়ুশ মন্ত্রালয়গী সেক্রেতরী ভাইদ্যা রাজেশ কোতেচানা লুচিংদুনা হন্দক্তা ফমখিবা মীফমদা শৌগৎখি। আয়ুশ গ্রিদ তীম অমসুং এন.দি.ঐচ.এম.না ৱারী খন্নবগী তাঙ্কক কয়া পাঙথোক্লবা মতুংদা চৎনগদবা কাঙলোনশিংগী মতাংদা য়ানবা পুরকখিবনি। মসিগী পুনবগী থৌওং অসিনা তোঙান তোঙানবা হকশেলগী তঙাই ফদবা লৈবা মীওইশিংদা য়াম্না কান্নগনি। মসিগী থৌওং অসিনা আয়ুশকী লায়েংবগী থৌওংবু মীয়াম পুনবনা শিজিন্নহনবদা খুমাং চাউশিলহনগনি।\nআয়ুশকী সেক্রেতরীনা আয়ূশ গ্রিদ প্রোজেক্তকী মখাদা পাঙথোক্লিবা আই.তি.গী থৌওংশিংগী হৌজিক্কী ওইবা ফিভমশিংসু য়েংশিনখি। হৌখিবা চহি অনিদা প্রোজেক্ত অসিনা আয়ুশ সেক্তরগী মনুংদা লৈরিবা দিজিতেলগী ওইবা অহাংবা শম্নহনবা অমসুং আই.তি.গী মরু ওইবা হেল্থকেয়র প্রোজেক্তশিং পাঙথোকপদসু য়াম্না তেংবাংখি হায়বসি খঙবা ঙমখি।\nআয়ুশ গ্রিদ প্রোজেক্ত অসি ইং ২০১৮দা সেক্তর অসিগী আই.তি.গী ওইবা পাক-চাউবা য়াংলেন শরু অমা শেম্নবা মন্ত্রালয়না হৌদোকখিবনি। আয়ুশ সেক্তর অপুনববু দিজিতাইজেসন তৌবা অসিনা রিসর্চ, এজুকেসন, তোঙানব তোঙানবা হকশেলগী প্রোগ্রামশিং অমসুং দ্রগকী কাঙলোনশিং য়াওনা থাক খুদিংদা হেল্থ কেয়র পীবগী মতাংদা শেমদোকপা কয়া অমা পুরকপা ঙমগনি। মসিনা লৈবাক অসিদা লৈরিবা মীয়ামশিং য়াওনা স্তেকহোলদরশিংদা কান্নবা পীবতা নত্তনা হেল্থ কেয়রগী মতাংদা লৈবাক্কী অমসুং মালেমগী ওইবা পান্দম কয়া অমসু ফংহনবা ঙমগনি।\nহৌজিক ফাওবদা পাঙথোকখিবা তোঙান তোঙানবা থৌওংশিংগী মনুংদা খ্বাইদগী মশক থোকপা অসিদি আয়ুশ হেল্থ মেনেজমেন্ত ইনফোর্মেসন সীস্তেম (এ.ঐচ.এম.আই.এস.)নি। এ.ঐচ.এম.আই.এস. অসি তসেংবগী ওইনা থেরানদা য়ুম্ফম ওইবা চেন্নৈগী সিধা রিসর্চ কাউন্সিলনা মশানা পুথোকচবা ঐচ.এম.আই.এস.কী থৌওং পাঙথোকপা অমসুং হৌজিক্না আয়ুশ মন্ত্রালয়গী ক্লিনিকেল ইস্তাব্লিশমেন্ত চাউরাক্না ১০০না শিজিন্নবা অচৌবা অমসুং ক্লাওদতা য়ুম্ফম ওইবা ইনফোর্মেসন সীস্তেম অমা ওইবা ঙম্লে। মখা তাবা ওইনা মসিগী পাক চাউবা অসি হেনগৎনবা হায়দুনা এম./এস. ভারত ইলেক্ত্রোনিক্স লিমিতেদ (বি.ই.এল.), বেঙ্গালোরগী মতেংসু লৌখ্রে। মন্ত্রালয় অসিনা এ.ঐচ.এম.আই.এস. অসিবু কেন্দ্রগী সরকারনা য়েংশিনবগী ৱাংমদা লৈবা আয়ুশ য়ুনিৎশিংদা শিজিন্নবা য়াহন্দুনা মসিবু আয়ুশ সেক্তর পুম্বনা শিজিন্নহনবা য়ানবা থৌওং পায়খৎলি।\nআয়ুশ গ্রিদকী অতোপ্পা মাই পাকপা অমনা মন্ত্রালয়গী মরী লৈনবা মশাশিংগী অপাম্বা ফংহন্নবগীদমক্তা আয়ুশ সঞ্জিবনি মোবাইল এপ অমসুং য়োগ লোকেতর মোবাইল এপ শেম-শাদুনা শিজিন্নবা হৌখিবা অসিনি। মসিগী এপ্লিকেসনশিং অসি অপুনবা ওইনা লাখ ৬ হেন্না দাউনলোদ তৌনখিবগা লোয়ননা মতেনবা মতমদা য়াম্লবা মীয়ামদা য়ৌবগী পান্দম মশক থোক্না ফংবা ঙমখ্রে। কোবিদ-১৯ লায়চৎকী অহৌবা মতমদা কোবিদ-১৯গী ৱারোলশিং খোমজিনবা অমসুং আয়ুশ বলন্তিয়রশিংবু থবক শিজিন্নবা য়ানবা তোঙান তোঙানবা ক্রাওদ আউৎসোর্সিং তৌবগী থৌওং কয়া অমসু পাঙথোকখি। মখা তাবা ওইনা, হৌজিক হৌজিক্কী ওইবা ই-পাউ খঙনবা কোবিদ-১৯গী দেশবোর্দ অমসু শেমখি। আয়ুশ গ্রিদ প্রোজেক্ত অসিনা লোকদাউন লৈখিবগী খুদোংচাদবশিংগী মরক্তা হকশেলগী ইরাং লাকশিনবগা মরী লৈনবা মরু ওইবা থৌওং কয়া অমসু তেংবাংবা ঙমখি।\nআয়ুশ গ্রিদকী মখাদা সি.-দি.এ.সি. পুনেগা খুৎশম্নদুনা আয়ুশ প্রোফেস্নেলশিংগী চান্ননা শেমদোক্লবা আই.তি. কোর্স অমসু পুথোকখি। থৌওং অসিগী শরুক অমা ওইনা সরকারগী ৱাংমদা লৈবা স্তেক-হোলদর ইন্সতিত্যুসন ওইবা খরগী মীওই খরা য়াওনা চাউরাক্না আয়ুশ প্রোফেস্নেল ২০০দা ত্রেনিং পীখি। মসিনা আয়ুশ সেক্তরগী মনুংদা লৈবা দিজিতেলগী অহাংবা নীংথিনা মেনশিনবা ঙমখি অমসুং মসিগী প্রোফেস্নেলশিং অসিনা সেক্তর অসিগী দিজিতাইজেসন তৌবগী থবকপু খুমাং চাউশিলহনবদা মরু ওইবা থৌদাং লৌগনি। আয়ূশ গ্রিদকী অতোপ্পা মরু ওইবা মাই-পাকপা থৌওংশিংগী মনুংদা সিধা সীস্তেমগী পাইলোৎ প্রোজেক্ত ওইনা নবেম্বর ১, ২০১৯দা সি.-দি.এ.সি.গা খুৎশম্নদুনা হৌদোকখিবা তেলিমেদিসিন প্রোগ্রামসু য়াওরি। লোকদাউন হেক হৌখিবদগী মসিনা হোমিওপেথী অমসুং আয়ুর্বেদগী ওইনসু থবক তৌরি। মসিগী খুত্থাংদা চাউরাক্না মীওই ২০,০০০দা তেংবাংখি।\nআয়ুশ এজুকেসন্দা ঙাক্লৌ পীনবা ৱাখল শাংবা প্রোজেক্ত অমসু ‘আয়ুশ নেক্সৎ’ হায়না মিংথোন্দুনা হৌদোক্কদৌরি। মসিগী প্রোজেক্ত অসি য়াম্না কন্না শাবগী থবক চত্থরি অমসুং অথুবা মতমদা ওনলাইন ওইগনি হায়না থাজবা থম্নরি।\nআয়ুশ গ্রিদকী থৌওংশিং অসিনা হেল্থ সর্বিস, এজুকেসন, আয়ুশ রিসর্চ, কেন্দ্রগী সেক্তর অমসুং কেন্দ্রগী শৌগৎপা স্কিমশিং, ত্রেনিং প্রোগ্রামশিং, মীয়ামদা মরু ওইবা পীবা সর্বিস, দ্রগ লাইসেন্স পোর্তেল অমসুং মীদিয়াদা য়ৌবনচিংবা আয়ুশ সেক্তরগী হীরম খুদিংমক কোনগনি।\nআয়ুশ গ্রিদ অসিনা মসিগী মনুং চনবা প্রোজেক্তশিংগী খুত্থাংদা লেপ্তনা চাউখৎপা ঙম্লি। মসিনা চহি অহুমগী মনুংদা আয়ুশকী অনা লায়েংবা মীওই লাখ ৮ অমসুং লৈবাক্কী মীয়াম করোর ৫০গী সেবা তৌবা ঙম্বা পাক চাউরবা আই.তি.গী য়াংলেন শরু অমা ওইরক্কনি হায়বগী থাজবা থম্নরি।\n(Release ID: 1660951) Visitor Counter : 41\n(Release ID: 1660951)


কোবিদ-১৯ বেক্সিনেসনগী অপদেৎ - ৩৫নি শুবা নুমিৎ\nকোবিদ ১৯ বেক্সিনগী দোজ করোর ১.০৪ কাপখ্রে\nঙসি নুমিদাং পুং ৬ ফাওবদা বেক্সিন দোজ লাখ ২.৬ হেন্না কাপখ্রে; ঐচ.সি.দবল্যু. ১,৪৬,০৪৩ ঙসি অনিশুবা দোজকী বেক্সিন কাপখ্রে\nফেব্রুৱারী ১৮, ২০২১দা বেক্সিন ৬,৫৮,৬৭৪ কাপখি – হৌজিক ফাওবদা বেক্সিন কাপখিবগী মশিং খ্বাইদগী ৱাংবা নুমিৎ ওইখ্রে\nPosted On: 19 FEB 2021 7:41PM by PIB Imphal\nহেল্থকিয়র অমসুং ফ্রন্তলাইন ৱার্করশিংদা কাপখিবা কোবিদ-১৯ বেক্সিন দোজশিংগী অপুনবা মশিং অসি ঙসি করোর ১.০৪ য়ৌখ্রে।\nপ্রোবিজনেল রিপোর্তকী মতুং ইন্না ঙসি নুমিদাং পুং ৬ ফাওবা সেসন ২,২০,৮৭৭গী খুত্থাংদা বেক্সিন দোজ ১,০৪,৪৯,৯৪২ কাপখ্রে।\nমসিদা অহানবা দোজ কাপখিবা ঐচ.সি.দবল্যু. ৬২,৯৫,৯০৩ অমসুং অনিশুবা দোজ কাপখিবা ঐচ.সি.দবল্যু. ৭,৫৬,৯৪২ লোইননা এফ.এল.দবল্যু ৩৩,৯৭,০৯৭ (অহানবা দোজ) য়াওখি। অমরোমদনা ২০২১গী জনুৱারী ১৬তা লৈবাক শিনবা থুংনা বেক্সিনেসন দ্রাইভ রোল আউৎ তৌখি, এফ.এল.দবল্যু.গী বেক্সিনেসন্না ২০২১গী ফেব্রুৱারী ২দগী হৌখি।\nফেব্রুৱারী ১৮, ২০২১দা পুন্না বেনিফিসরী ৬,৫৮,৬৭৪দা বেক্সিন কাপখি। নুমিৎ অসিনা হৌজিক চত্থরিবা কোবিদ-১৯ বেক্সিনেসন দ্রাইভ অসিদা নোংমদা মশিং খ্বাইদগী ৱাংনা কাপখিবা নুমিৎ ওইখ্রে।\nলৈবাক শিনবা থুংনা পাঙথোকপা কোবিদ১৯গী বেক্সিনেসন প্রোগ্রামগী কুনথ্রা-মঙাশুবা নুমিৎ অসিগী নুমিদাং পুং ৬ ফাওবা পুন্না বেক্সিন দোজ ২,৬১,৯৩৫ কাপখ্রে। প্রোবিজনেল রিপোর্তকী মতুং ইন্না, মসিগী মনুংদা বেনিফিসরী ১,১৫,৮৯২দা অহানবা দোজ কাপখ্রে অমসুং ঐচ.সি.দবল্যু. ১,৪৬,০৪৩দা অনিশুবা দোজ কাপখ্রে। অরোইবা রিপোর্ত ঙসি নুমিদাং অথেংবদা মপুং ফংগনি।\nঙসিগী নুমিদাং পুং ৬ ফাওবা সেসন ৯,৪১৫ পাঙথোকখ্রে।\nঙসি কোবিদ বেক্সিনেসন অসি রাজ্য/য়ু.তি. পুম্নমক্তা পাঙথোকখ্রে।\nরাজ্য/য়ু.তি. তরা-মাথোইদা রেজিস্তর তৌখিবা ঐচ.সি.দবল্যু.শিংগী ৭৫%দগী হেন্না অহানবা দোজকী বেক্সিন কাপখ্রে। মখোয় অদুদি –বিহার, ত্রিপুরা, ওরিশা, লক্ষদীপ, গুজরাত, ছত্তিসগর, উত্তরাখন্দ, মধ্য প্রদেশ, ঝার্খন্দ, রাজস্থান, হিমাচল প্রদেশ, উত্তর প্রদেশনি।\nনাকল অমরোমদা রাজ্য/য়ু.তি. তরেৎতা রেজিস্তর তৌখিবা ঐচ.সি.দবল্যু.শিংগী ৫০%দগী তানা অহানবা দোজ কাপখিবগী রিপোর্ত তৌরকখ্রে। মখোয় অদুদি লদাখ, তামিল নাদু, দিল্লী, পঞ্জাব, চান্দিগর, নাগালেন্দ অমসুং পুদুচেরীনি।\nরাজ্য/য়ু.তি. তরা-মঙাদা রেজিস্তর তৌখিবা এফ.এল.দবল্যু.শিংগী ৪০%দগী তানা অহানবা দোজ কাপখ্রে। মখোয় অদুদি গুজরাত, রাজস্থান, মধ্য প্রদেশ, ওরিশা, দদ্রা অমসুং নাগর হবেলি, ত্রিপুরা, উত্তরাখন্দ, ঝার্খন্দ, লক্ষদীপ, হিলাচল প্রদেশ, হরিয়ানা, চত্তিসগর, জে অমসুং কে, উত্তর প্রদেশ অমসুং বিহারনি।\nবেক্সিন কাপখিবা বেনিফিসরীশিংগী মশিং খ্বাইদগী ৱাংনা রিপোর্ত তৌরকখিবা রাজ্য ১০ অদুদি উত্তর প্রদেশ, কর্নাতকা, ৱেস্ত বেঙ্গল, অন্ধ্র প্রদেশ, তামিল নাদু, জম্মু অমসুং কাশ্মির, ওরিশা, ঝার্খন্দ অমসুং মধ্য প্রদেশনি।\nহৌজিক ফাওবদা পুন্না মীওই ৪১ হোস্পিতালদা পুখৎখ্রে। মসি বেক্সিন কাপখ্রবা মীওইগী অপুনবগী ০.০০০৪% ওইরি। হোস্পিতালদা পুখৎলকখিবা কেস ৪১গী মনুংদা ২৫ লায়েং চত্থরবা মতুং দিসচার্জ তৌখ্রে অমরোমদা মীওই ১৪ লৈখিখ্রে অমসুং অনিনা লায়েং চত্থরি। হৌখিবা পুং ২৪দা মীওই অমা হোস্পিতালদা পুখৎলকখ্রে।\nঙসি ফাওবদা পুন্না লৈখিদবা ৩৪ রেকোর্দ তৌখ্রে। মসি বেক্সিন কাপখ্রবা মীওইগী অপুনবগী ০.০০০৩% ওইরি। মীওই ৩৪ অসিগী মনুংদা মীওই ১৩ হোস্পিতালদা লৈখিদবনি অমরোমদা লৈখিদবা ২০না হোস্পিতালগী মপানন্দা লৈখিদবনি অমসুং লৈখিদবা ১৪না হোস্পিতালদনি হায়না রেকোর্দ তৌখ্রে।\nহৌখিবা পুং ২৪দা নৌনা লৈখিদবা অসি রিপোর্ত তৌরকখ্রে। সেপ্তিক শোক্না মরম ওইদুনা ওরিশাগী অঙ্গুলদগী চঘি ৫২শুরবী নুপী অমা লৈখিদে। মহাক বেক্সিন কাপখিবা মতুং নুমিৎ ১৪ লৈরগা লৈখিদবনি। পোস্ত-মোর্তেম তৌখিদ্রে।\nউত্তরাখন্দগী চামোলিদগী চহি ৫৫ শুরবী নুপী অমা লৈখিদ্রে। পোস্ত-মোর্তেম পাঙথোকখ্রে অমসুং রিপোর্ত ঙাইরি।\n(Release ID: 1699504) Visitor Counter : 37\n(Release ID: 1699504)


যীশুবু অদোমগী লানবীবা মপু ওইনা লৌশিনবা হায়বসিনা তাক্লিবসি করিনো?\nৱাহং: যীশুবু অদোমগী লানবীবা মপু ওইনা লৌশিনবা হায়বসিনা তাক্লিবসি করিনো?\nপাওখুম: যীশুবু অদোমগী লানবীবা মপু ওইনা করিগুম্বদা লৌশিনবা লৈখ্রবরা? অদোমনা পাওখুম পীদ্রিঙৈদা, ৱাহং অসিবু শুগায়না তাকপা য়াহনবীয়ু। ৱাহং অসিবু নিংথিনা খঙননবা, অদোম অহানবমক্তদা “যীশুখৃষ্ট,” “ইশাগী ওইবা,” অমসুং “লানবীহৈবা মপু” নিংথিনা খঙবা তাই।\nযীশু খৃষ্ট কনানো? মী অয়াম্বনা যীশু খৃষ্টবু অফবা মী, অখঙবা ওজা, নত্রগা ঈপুরোয়না থারকপা মী অমা ওইনা লৌনৈ। হায়রিবশিং অসি যীশুগীদমক্তি খ্বাইদগী চুমলবা ঙাক্তনি, অদুবু মখোয় মহাক অসি তশেংনমক্কী কনানো হায়বা খঙদ্রি। বাইবলনা ঐখোয়দা হায় যীশুদি ঈপুরোয়না তোংশাদা হিংবনি, ঈপুরোয়না অহিংবা মী অমা ওইরকপনি (যোহন 1:1,14 য়েংবিয়ু)। ঈপুরোয়না ঐখোয়বু তম্বীনবা, য়াইফহন্নবা, চুমথোকমিন্ননবা, ঙাকপীনবা-অমদি ঐখোয়গীদমক্তা শিবিনবা মালেমসিদা খোঙদারকখি! যীশু খৃষ্ট ঈপুরোয়নি, শেম্বীবা মপুনি, পুম্নমক ঙম্বা ইবুঙোনি। অদোম অসিগুম্লবা যীশু অসিবু লৌশিনবীরব্রা?\nলানবীবা মপু অমা হায়বসি করিনো অমসুং ঐখোয়না লানবীবা মপু অমা করিগী মথৌ তারিবনো? বাইবলনা ঐখোয়দা হায় মদুদি ঐখোয় পুম্নমক পাপ তৌই, ঐখোয় পুম্নমক ফত্তবা থবক তৌই ( রোমান 3:10-18)। ঐখোয়গী পাপকী মহৈনা, ঐখোয়বু ঈপুরোয়না শাওনিংবা অমসুং ৱায়েনবা মতিক চপ চাবনি। মপাল নাইদবা অমদি লোমনাইদবা ঈপুরোয়গী মাইয়োক্তা অয়োল অরান লংজরুবগী অমত্ত ঙায়রবা অচুম্বা ৱায়েলদি মপাল নাইদবা চৈরাক অমা পীবনি রোমান 6:23; ফোংদোকপিবা 20:11-15)। মসিগীদমকনি ঐখোয়না লানবীবা মপু অমা মথৌ তারিবা!\nযীশু খৃষ্ট, মালেমসিদা লেংবিরক্তুনা ঐখোয়গী মহুত্তা শিবিখি। যীশুনা শিবসি, ঈপুরোয়গী তোংশা ওইবনা, ঐখোয়গী পাপকীদমক্তা ঙমখৈ নাইদনা কৎথোকপা অমা ওইখি (2 কোরিন্থীয় 5:21)। যীশুনা ঐখোয়গী পাপকীদমক্তা চৈরাক ফংবা ওইনা শিবিখি (রোমীয় 5:8)। ঐখোয়না পীদনবগী যীশুনা মমল অদু পীখি। যীশুনা হিংগৎলকপা অসিনা মহাক্না শিব অসি ঐখোয়গী পাপকীদমক চৈরাক ফংবা মতিক চপ চাবনি তাকই। মরম অসিননি যীশুবু অমখক ওইবা অমদি অমত্তা ঙায়রবা লানবীবা মপুনি হায়রিবা (যোহন 14:6; পাখোনচৎপশিং থবক 4:12)! যীশুবু অদোমগী লানবীবা মপু ওইনা থাজবীরব্রা?\nযীশু অদোম “ইশাগী” লানবীবা মপুরা? মী অয়াম্বনা খৃষ্ট্যান লাইনিংবু চচর্চ কাবগুম্না, লাইথৌ তৌবগুম্না, অককনবা পাপ খর তৌদবদৌনা লৌনৈ। মদুদি খৃষ্ট্যান লাইনিং নত্তে। অশেঙবা খৃষ্ট্যান লাইনিংদি যীশু খৃষ্টগা লন্নাই মরী অমা লৈনবসিনি। যীশুবু অদোমগী লন্নাই লানবীবা মপুগুম লৌশিনবা হায়বসি অদোম ইশামক্কী লাইনিং অমসুং থাজবা মঙোন্দা থম্বনি। ঐগীদমক অতোপ্পনা লাই নিংবিরগা ঐবু লানবীবা ঙমলোই। অককনবা থবক খর তৌবা কনাগুম্ববুসু লানবীবা ঙমলোই। লানবীনবা অমত্তা ঙায়রবা লম্বেলদি অদোমগী লানবীবা মপু ওইনা যীশুবু ইশামক্না লৌশিনবা, মহাক্না শিব অদোমগী পাপকী চৈরাক্কীদমক্নি থাজবা, লোয়ননা মহাক্না হিংগৎলকপা অদোমগী লোমনাইদবা পুন্সি শোয়দনবনি হায়বসিনি (যোহন 3:16)। যীশু ইশামক্কী ওইনা অদোমগী লানবীবা মপুরা?\nঅদোমনা যীশুবু অদোম ইশামক্কী লানবীবা মপু ওইনা লৌশিনবা পাম্বীরবদি, ঈপুরোয়গী মফমদা মখাগী ৱাহৈশিং অসি হায়বীয়ু। নিংশিংবীয়ু, লাইশোন অসি নত্রগা অতোপ্পা লাইশোন অমা হায়বনা অদোমবু কনবিবা ঙমলোই। খৃষ্টদা থাজবা থম্বখক্তনা অদোমবু পাপতগী কনবীবা ঙমগনি। লাইশোন অসি অদোমদা অরান খুবম পীবীনবা অদোমনা ঈপুরোয়বু থাজবা অমসুং মঙোন্দা তৌবীমল খঙবা উৎপা ওইনা মহাক্কী মফমদা হায়জনবগী ইচম চম্বা মওং অমনি। ‘‘ঈপুরোয়, নহাক্কী মফমদা ঐহাক লাল্লুরে হায়বা ঐহাক খঙজৈ অদুনা মসিগীদমক ঐহাকপু চৈরাক পীবীবা য়ারবনি। অদুবু ঐহাকনা ফংগদবা চৈরাক অদু যীশু খৃষ্টনা ফংবীখিবদগী মহাকপু থাজরুবগী মপান্না ঐহাকপু ঙাকপীরে। ঐহাক ঐহাক্কী পাপতগী মায় লৈথোকচরে অমসুং অরান খুবমগীদমক্তা নহাক্কী মফমদা থাজবা থমজরি। নহাক্কী অঙকপা ফংলবা থৌজাল অমসুং ঙাকপীহৈবা অসিগীদমক নহাকপু থাগৎচরি-মসিনি লোমনাইদবা পুন্সিগী খুদোল! আমেন!’’


য়ুম | অপাম্বা লোন | দাউনলোদ | FAQ | ঐখোয়দা তানবিয়ু  | Site Map\nCD ফংনবা হায়জবা\nভারতকী লোনশিংগী লেঙ্গুএজ তেক্নোলোজি\nভারতকী লোনশিংগী লেঙ্গুএজ তেক্নোলোজি – মীওইবশিংনা অমগা অমগা মওং কয়াদা ভিজুয়েল অমসুং ওদিওগী মতেংনা ঈপাউ ফাওনহল্লি. হৌজিক্কী মতমদা মীওইবগা মেসিনগা পাউ ফাওনদুনা থবক তৌমিন্নবা অসিগী মরুওইবা উপায় অসিদা মীওইবা ঐখোয়দগীদি মেসিনগী তৌবা ঙম্বা খুদোংচাবা অদুগী মখা য়াম্না পোল্লি. মাউস অমসুং কিবোর্দ অসিনা মরুওইবা ইনপুতকী দিভাইসনি অদুগা ভিজুয়েল দিসপ্লে য়ুনিত অসিনা আউতপুত দিভাইসনি. হায়রিবা ইন্তরফেস অসি তৌবা য়ানবা শেমগৎপদা অথোয়বা লৌশিং-গ্যান (স্কিল) অমসুং ৱাখলগী লোয়নজরকপা তৌবা ঙম্বা (মেন্তেল এপতিতুদ) অমা তঙাইফদে. হায়রিবা অসি মী অয়াম্বদা লৈতে.মসিগী মেসিন সেন্ত্রিক কোদ অসি হিউমেন সেন্ত্রিক ইন্তরফেস অমদা ওন্থোকপা য়াম্না মরুওই. অসুম্না তৌবনা কমপ্যুতরগী তৌবা ঙম্বা শক্তি অসি মীওইবা কয়ানা ফংবা ঙম্মী. ঐখোয়গী মীৎমাংদা লৈরিবা অসি উবদগী ফংবা ঙমলিবা ঈপাউশিং অসি য়াম্না কান্নবা অমা ওইরে হায়না থাজৈ. অদুম ওইনমক ঙাংদুনা তাহনবা অসিনা খ্বাইদগী লায়বা ঈপাউ অমা খঙহনবগী উপায় অমনি. কমপ্যুতর অমসুং তেলকোমগী পীরিবা খুদোংচাবা অসিদা মায় ওনশিনবদগী ৱারী-ৱাতায় তৌদুনা ঈপাউ ফাওনবা অসিনা য়াম্না অফবা অমা ওইরে. মসিগী মতেংদগী মীয়াম্না য়াম্না লাপ্না লৈরবসু কমপ্যুতর অমদগী ঈপাউ হেক্তা ফংবা ঙমলে. ৱারী-ৱাতায় তৌদুনা ঈপাউ ফাওনবা অসিদা নেচরেল লেঙ্গুএজ শিজিন্নৈ. মসিগী মরমদি ইনফোর্মেসন তেক্নোলোজিগী লমদা লিঙ্গুইস্তিক্সকী তঙাইফদবা অসি য়াম্না হেনগৎলক্লে. কমপ্যুতরদা হিউমেন সেন্ত্রিক ইন্তরফেস অসি নোংমগী চংদবা য়াদবা অমা ওইরে. মীওইবগী পীবিরম্বা অখন্নবা মগুন অমদি লোননি. লোন অসিগী য়াম্না শক্তি লৈরবা খুৎলাই (তুল) অসি শিজিন্নদুনা অতোপ্পশিংগা ইৱা-ৱাদনা ঈপাউ, ৱাখল লৌশিং ফাওদোক-ফাওজিন তৌই. নেচরেল লেঙ্গুএজ শিজিন্নদুনা মীওইবগা মেসিনগা থবক তৌমিন্নবদা হিউমেন লেঙ্গুএজ তেক্নোলোজিগী থৌওং কয়ামুক লৈ. খুদম ওইনা : স্পীচ () , স্পীচ অমসুং স্ক্রিপ্ত মশক তাকপা অমসুং খঙবা, মেসিন ত্রান্সলেসন তৌবা, তেক্স শেমগৎপা, স্পীচ অমসুং ইরিঙৈদা চিংদুনা পুরকপা স্ক্রিপ্তকী সিন্থেসিস তৌবা অসিনচিংবনি. মেসিনগা পাউ ফাওনদুনা থবক তৌমিন্নবদা লোন অমগী ঙাংবা অমসুং ইবগী মওং অনীমক চপ মান্ননা কান্নবা ওই. কমপ্যুতরদা ভারতকী লোনশিং শিজিন্নবা য়াবগী খুদোংচাবা ফংহনবা অসি চহী কুনগী মমাংদগীনি. হায়রিবা অসিদা দাতা প্রোসেসিং, ৱার্দ প্রোসেসিং, দেস্কতোপ পব্লিশিং অমসুং মখল কয়াগী প্লেতফোর্মশিং অমসুং ওপরেসন সিস্তেমশিংদা অসিগুম্বা মখলগী থবকশিং তৌবা য়াওই.\nদিপার্তমেন্ত ওফ ইনফোর্মেসন তেক্নোলোজিনা ইনফোর্মেসন রিসোর্স পাম্বৈশিং শেমগৎ-শাগৎতুনা TDIL (তেক্নোলোজি দিভেলপমেন্ত ফোর ইন্দিয়ান লেঙ্গুএজেস) প্রোগ্রাম পায়খৎলে. মল্তিলিঙ্গুএলগী ওইবা লৌশিং-গ্যানগী পাম্বৈশিং (মল্তিলিঙ্গুএল নোলেজ সোর্স) অমসুং মখোয়বু শিজিন্নবা অমসুং লোনগী খেন্নবা থমদনা মীওইবগা মেসিনগা পাউ ফাওনদুনা থবক তৌমিন্নবগী খুদোংচাবা পীনবগী আশাগা লোয়ননা অনৌবা ব্রান্দগী পোত্থোকশিং অমসুং সার্ভিসশিং চাওখৎ খোংথাংদা য়াওহন্নবগীদমক হোৎনরি. লিঙ্গুইস্তিক তুলশিং খুদম ওইনা কোর্পোরা অমসুং দিক্সনারি শেমগৎ-শাগৎনবগীদমক অমসুং তঙাইফদবা ঈপাউগী পাম্বৈশিং খুদম ওইনা ফেন্তস, তেক্স ইদিতর, বানান য়েংশিনবা (স্পেল চেকর), OCR অমসুং তেক্সতগী স্পীচতা ওইন্থোকপা শেমগৎ-শাগৎনবগীদমক শেল (ফন্দ) কয়া খাক্তুনা থম্লি. স্তেন্দার্দ ওইবা মওংদসু শেমগৎলে.\nভারতকী লোনগী তেক্নোলোজিগী প্রদকশিং অমসুং সার্ভিসশিং শেমগৎ-শাগৎনবগীদমক্তা লৈবাক অসিগী তোঙান-তোঙানবা মফম কয়াদা পার্সনেল, পব্লিক অমসুং গভরমেন্তকী থাক্তা মওং কয়াদা হোৎনখি. লোনগী তেক্নোলোজিশিং লোয়ননা সোর্স সেন্তরশিং অমসুং কোইলনেত সেন্তরশিংদা শেমগৎ-শাগৎলিবা পাম্বৈশিং অসি শিজিন্নদুনা কান্নবা লৌনবা হোৎনবা অসি য়াম্না মরু ওইরে. অসুম্না তৌরবদি মখোয়শিং অসিগী কান্নবা অদুগী মতাংদা মীয়ামদগী ৱাফম কয়া ফংবা ঙমগনি. মসিগী মতুংদা ফোঙদোক্তুনা (প্রদকসন তৌদুনা) মীয়ামদা ফংহনবা ঙমগনি. রিসার্স এন্দ দিভেলপমেন্তনা সমাজ অসিবু অপুনবা ওইনা অফবা মায়কৈ অমদা শোয়দনা পুরক্কনি. মসিনা হায়রিবদি রিসার্স তৌবদা হোৎনখিবা পাঙ্গল লৌশিং ময়াম অদু লেবোর্তোরিদা তাদুনা লৈহনবগী মহুত্তা থুনা শিজিন্নগদবনি. মতুংদা মওং অসিদা শিজিন্নরিবশিংদগী অয়াবা অমসুং মখোয়গী শিজিন্নবদা থেংনবা অফ-ফত্তগী ঈপাউ ফংবা ঙমগনি. অসুম্না তৌরবদি অপাম্বগী মতুংইন্না কয়ামরুম শেমদোকপা য়াগনি.\nগভরমেন্ত অসিনা মখাগী প্রদকশিং অমসুং সোলুসনশিং অসি লাক্লিবা চহী অসিদা মীয়ামদা খুদোল তৌনবগীদমক মপুংফানা হোৎনরি:\nভারতকী লোন পুম্নমক্কী মমল তিংদবা ফোন্তস (TTF অমসুং OTF) অমসুং ৱার্দ প্রোসেসর. অহানবা খোঙথাং ওইনা, মীয়ামদা মমল তিংদনা খুদোল তৌনবা আশাগা লোয়ননা, ত্রু তাইপ ফোন্তস, ক্লাসিকেল তামিল লোনদা মীয়াম্না খঙনরবা অসি পব্লিকেসন ইন্দস্ত্রিগা খন্নদুনা খল্লে. TTF ফোন্তস অসি ৱিন্দোজ 95/ ৱিন্দোজ 98/ ৱিন্দোজ NT প্লেতফোর্মস য়াওবা সিস্তেমশিংদা পাক-শন্না শিজিন্নরে. OTF (ওপন তাইপ ফোন্তস) অসি ৱিন্দোজ 2000/XP/2003 অমসুং লিনক্স প্লেতফোর্মশিংগীদকম পুথোরকপনি. মসি অসিগুম্বা মখলগী ওইনা অহানবা হোৎনজবনি অমসুং (মতম অসিগী ওইবা অমসুং অনৌবা) ৱার্দ প্রোসেসরশিংদা ফোন্তশিং অসি শিজিন্নবা য়াগনি. মসিগী হোৎনজবা মসিগী মহৈ ওইনা শিজিন্নরিবশিংনা ইনস্ক্রিপ্ত, ফোনেতিক অমসুং তাইপরাইতর কিবোর্দশিং শিজিন্নবা ফংগনি অমসুং দাতা ইন্ত্রি তৌনবগীদমক ফোন্তস কয়ামরুমসু ফংগনি.\nভারতকী লোন পুম্নমক্কী ইনফোর্মেসন কয়া এক্সত্রেকসন, রিত্রিভেল অমসু নিউমরিকেলাইজেসন তৌনবা ওপতিকেল কেরেক্তর রিকোগনিসন (OCR). OCR না স্কেন তৌরবা কোপিশিং (নমথোক্লবা লামায়শিং স্কেনরগী মতেংনা স্কেন তৌই) শেমদোকপা য়াবা (ইদিত তৌবা য়াবা) তেক্সতা ওন্থোকই. অসুম্না তৌবনা তেক্স অসি অতোপ্পা এপ্লিকেসনশিংদা শিজিন্নবা অমসুং অপাম্বা মওংদা শেমদোকপা য়াই. পব্লিকেসন ইন্দস্ত্রি অসি মসিগী মরুওইবা বেনিফিসিয়রিনি, হায়রিবা অসিনা অমুক হন্না তাইপ তৌবগী অমসুং অনৌবা পব্লিকেসনশিং শেম-শাবগী OCR শিজিন্নবা য়াই.\nসিস্তেমগী স্পীচ ইন্তরফেস তৌবা খুদম ওইনা রেলৱেগী ঈপাউ, হকশেল কাংলোন, লৌউশিংউ, অকনবা খুদোংথীবদগী কন্নবা শিল্লাংবা (দিজাস্তর মেনেজমেন্ত) অমসুং অতোপ্পা মীয়ামগী কান্ননবা থবকশিংগীদমক শিজিন্নৈ. মসিনা মীয়ামদা খুমাংচাওশিল্লবা তেক্নোলোজিশিংগী কান্নবা অসি ফংহল্লি. স্পীচ ইনজিন অমনসু সিস্তেম অমগা পাউ ফাওনদুনা থবক তৌনবা অমসুং তেক্সতা ওন্থোক্তুনা ঈপাউ লৌথোক্নবা মীওইবগী ৱাঙাং (স্পীচ) মশক তাকপদসু শিজিন্নৈ. তেক্সতগী ৱাঙাং (স্পীচ) তা ওন্থোকপা অসি মীৎ উদবশিংদা তেক্স ওইনা লৈবশিং পাথোক্তুনা ইন্তরনেত্তগী ঈপাউ লৌনবা এপ্লিকেসনশিংদা শিজিন্নৈ.\nইন্তরনেত এক্সেসকী পাম্বৈদি খুদম ওইনা ব্রাউজর, সর্চ ইনজিনস অমসুং ই-মেইলনি. মসিনা ভারতকী লোনশিংদা ই-মেইল থাবা ঙমহনগনি লোয়ন-লোয়ননা সর্চ ইনজিননা অতোপ্পা ভারতকী লোনশিংদা ঈপাউ থিবদা তেংবাং পীগনি. মসিগী মথক্তা, ভারতকী লোন অমদা হেক্তা ৱাহং হংবা য়াগনি.\nওনলাইন ত্রান্সলেসন সার্ভিস হায়বদি ভারতকী লোনশিংগা ইংলিশকা তৌবা ত্রান্সলেসননি. পাম্বৈ অসি শিজিন্নদুনা মীয়াম্না ইংলিশতা নত্রগা অতোপ্পা ভারতকী লোন অমদা ফংবা ঈপাউগী মচাক অদু অপাম্বা পান্দম ওইবা লোন (তর্গেত লেঙ্গুএজ) অমদা লোন হন্দোকপা (ত্রন্সলেসন) তৌবা ঙমগনি.\nTDIL দাতা সেন্তরশিংনা ওনলাইন হেলপদেস্কশিংগা লোয়ননা পোত্থোকশিং অমসুং সার্ভিসশিং পীরি. মখাগী অসিগী মতেংনা রিসার্স তৌবা, শেম-শাদুনা পুথোকপা, ইমপ্লোয়মেন্তদা পুক্নিং থৌগৎলদুনাঅমসুং TDIL-DC (লেঙ্গুএজ তেক্নোলোজি য়ুনিতি দিস্ত্রিবুসন চেনেল) গী তেংবাং পীবা তৌদুনা শেমগৎ-শাগৎলবা তেক্নোলোজিশিং কৈথেলদা ফংহল্লি. হায়রিবশিং অসি মিসন-ওরিয়েন্তেদ অমসুং অককনবা মতমগী ওইবা থবক তৌবগী গভরমেন্তকী ওইবা প্লান অমনি.\nস্তেতস হেনগৎহল্লি নত্রগা তেক্নোলোজিশিংদা শেমদোক-শাদোকপা তৌই মরম অদুনা মখোয়না পোত্থোকশিং শাবা (প্রদকশিং মেনিউফেকচর তৌবা) ঙমহল্লি.\nঅনৌবা তঙাইফদবদা য়ুমফম ওইবা তেক্নোলোজিশিং শেমগৎপা\nমথক্কীশিং অসি ফংবা ঙম্নবগীদমক্তা মখাগী খোঙথাংশিং অসি পায়খৎলে.\na. ফেজ নাইনা লোনগী তেক্নোলোজিশিং/পাম্বৈশিং TDIL দাতা সেন্তরদগী য়েন্থোকপা\nb. শেমগৎ-শাগৎলবা পাম্বৈশিং, তেক্নোলোজিশিং, পোত্থোকশিং অমসুং সার্ভিসশিং লৌবা\nc. লোনগী তেক্নোলোজিগী লমদা গভরমেন্তনা হোৎনরিবশিং খঙহনবা অমসুং হৌজিক হৌজিক ফংলিবা পাম্বৈশিং অমসুং তেক্নোলোজিশিং মীয়ামদা শন্দোকপা অমসুং ফগৎহনবা.\nd. পাম্বৈশিং, কান্নবশিং অমসুং পোত্থোকশিং শিজিন্নরিবশিংদা মমল তিংদনা দাউনলোদ তৌবগী খুদোংচাবা পীবা.\ne. লোনগী তেক্নোলোজিগীদমক প্রাইভেত-পব্লিক পার্তনরশিপ তৌবদা পুক্নিং থৌগৎপা\nf. অখন্নবা এপ্লিকেসনগী লমদা মিসন তৌবা হৌবা.\n800 x 600 রিজোলুসনদা খ্বাইদগী ফজনা উই\n© দিপার্তমেন্ত ওফ ইনফোর্মেসন তেক্নোলোজি, MCIT, গভর্নমেন্ত ওফ ইন্দিয়া || Disclaimer || সাইত অমসুং দাতা সেন্তর C-DAC GIST,Pune


ইন্দিয়া গেৎতা নেতাজীগী হোলোগ্রাম মীতম মাইখুম হাংদোকপদা পীখিবা প্রধান মন্ত্রীগী ৱারোল\nPosted On: 23 JAN 2022 10:36PM by PIB Imphal\nমসিগী পুৱারী ওইরবা থৌরম অসিদা শরুক য়াবীরিবা মন্ত্রীপরিসদকী ঐহাক্কী মরূপ শ্রী অমিত শাহ, শ্রী হরদীপ পুরী জী, মন্ত্রীমন্দলগী অতোপ্পা সদস্যশিং, আই.এন.এ.গী ত্রস্তী পুম্নমক, এন.দি.এম.এ.গী মীহুৎ পুম্নমক, জুরী মেম্বরশিং, এন.দি.আর.এফ., কোস্ত গার্দস অমদি আই.এম.দি.গী দাইরেক্তর জেনরেলশিং, আপদা প্রবন্ধন পুরস্কার মনা ফংলবা মরূপশিং, অতোপ্পা শক্নাইরবা পুম্নমক, ইচিল-ইনাও অমসুং ইচল-ইচেশিং!\nভারত ইমাগী অথৌবা মপারি, নেতাজী সুভাস চন্দ্র বোসকী ১২৫শুবা মপোক কুমওন্দা লৈবক পুম্বগী মায়কৈদগী ঙসি ঐহাক্না হন্না-হন্না খুরুমজরি। নুমিৎ অসি পুৱারী ওই, মতম অসিসু পুৱারী ওই অমদি মফম অসি, ঐখোয় পুম্নমক্না তিল্লরিবা মফম অসিসু পুৱারী ওই। ভারতকী লোকতন্ত্রগী খুদম ওইরিবা ঐখোয়গী সংসদ নক্না লৈরি, ঐখোয়গী এক্তিভিজম অমসুং পব্লিক লোয়েলতীগী খুদম ওইরিবা বিলদিং কয়া অমসু ঐখোয়গা লোয়ননা নক্না উরি, ঐখোয়গী থৌনা ফবা অথৌবশিংদা কত্থোক্লবা নেস্নেল ৱার মেমোরিএলসু নক্না লৈরে। পুম্নমক অসিগী মঙালদা ঙসি ঐখোয়না ইন্দিয়া গেৎতা আমৃৎ মহোতসব পাংথোক্লি অমদি নেতাজী সুভাসচন্দ্র বোসপু ইকোক নোন্না শ্রদ্ধানজলি কৎচরি। নেতাজী সুভাস, ঐখোয়দা ইন্দিপেন্দেন্ত অমসুং সোভরেন ভারতকী থাজবা পীবীরমখিবা অদুগুম্লবা মীওই, মহাক অদুনা য়াম্না চাউথোকচবগা লোয়ননা, অচৌবা আত্মবিশ্বসকা লোয়ননা, য়াম্না থৌনা ফনা অংগ্রেজকী শক্তিগী মাংদা হায়বীখি- “ঐহাক স্বতন্ত্রগী ভিখা লৌরোই, ঐহাক্না মসি শোইদনা ফংগনি।” ভারতকী লৈপাক লৈহাওদা অহানবা মনিং তম্বা সরকার লিংখৎখিবা মহাক অদু, ঐখোয়গী অদুগুম্লবা নেতাজীগী অচৌবা মীতম ঙসি দিজিতেলগী শক্লোনদা ইন্দিয়া গেৎকী নাক্তা খিল্লে। অথুবা মতমদা মসিগী হোলোগ্রাম মীতম অসিগী মফমদা গ্রেনাইতকী অচৌবা মীতমসু খিল্লগনি। মীতম অসি নিংতম্বগী অথোইবা অথৌবগী মফমদা লৈবাক অসিগী শ্রদ্ধানজলিনি। নেতেজী সুভাসকী মীতম অসি ঐখোয়গী দেমোক্রেতিক ইন্সতিত্যুসনশিংবু, ঐখোয়গী জেনরেসনশিংবু লৈবাক্কী থৌদাং অদু খংহল্লগনি, লাক্কদৌরিবা জেনরেসনশিংবু, হৌজিক্কী জেনরেসনবু লেপ্পা লৈতনা পুক্নিং থৌগৎলগনি।\nমমাং চহিদগী লৈবাক অসিনা নেতাজীগী জয়ন্তীবু পরাক্রম দিবসকী মওংদা পাংথোকপা হৌখি। ঙসি পরাক্রম দিবসকী তাঞ্জা অসিদা সুভাসচন্দ্র বোস আপদা প্রবন্ধন পুরস্কারসু লান্থোকখ্রে। নেতাজীগী পুন্সিদগী ইন্সপিরেসন লৌদুনা মনাশিং অসি পীননবা লাউথোকখিবনি। চহি ২০১৯দগী চহি ২০২২ ফাওবা, মতম অদুগী ৱিনর পুম্নমকপু, মীওই পুম্নমকপু, ঙসি ইকায় খুম্নবগী তাঞঢ্জা ফংলবা সংস্থান পুম্নমকপু ঐহাক্না হন্না-হন্না য়াইফ পাউজেল পীজরি।\nঅদোম্না অরাং-খৌরাংবা মতমদা গুহা অমা তৌবা-হায়বা পাউরৌ অমা অসি হৌজিক ফাওবদা ঐখোয়গী লৈবাক অসিদা দিজাস্তর মেনেজমেন্তগী মতাংদা য়াম্না চুনরি৷ ঐনা রিপ্রজেন্ত তৌজরিবা কাশি লমদমদা অসুম্না হায়নবা লৈ: ভোজ ঘরি কোহরা রোপে, হায়বদি ভোজকী মতম লাক্লবনিনা কোহর মনা-মশিং থাবা হৌবা৷ মদুদি, দিজাস্তর থোক্লবা মতম খক্তদা রেমিদিএল মিজরশিং এক্সপ্লোর তৌখি৷ মসি খক্ত নত্তনা, মীওই খরা খক্তনা খঙবা য়াম্না চমম্নবা সিস্তেম অমা লৈরমখি৷ চহি কয়া অমা, এগ্রীকল্চর দিপার্তমেন্তনা দিজাস্তরশিংগা থেংনদুনা লাক্লমখি৷ মসিগী চপ চাবা মরম অদুদি ইশিং-ইচাউশিং, নোং কন্না চুবা অমদি লেন তাবগা মরী লৈননা থোক্লক্লিবা ফিভম অসি থেংনবগী থৌদাং অসি লৌউ-শিংউ মন্ত্রালয়না লৌরমখি৷ অসিগুম্বা মখলগী দিজাস্তর মেনেজমেন্ত অসি লৈবাক অসিদা লেপ্প-লৈতনা চৎথদুনা লাকখি৷ অদুবু ২০০১গী গুজরাত্তা থোকখিবা য়ুহা য়াবগী থৌদোক অদু লৈবাক অসিবু অমুক নৌহৌননা ৱাখল খলহনখি৷ মদুনা দিজাস্তর মেনেজমেন্তগী ৱাহন্থোক অসি হোংদোকখি৷ দিপার্তমেন্তশিং অমদি মন্ত্রালয় পুম্নমক রিলিফ অমদি রেস্ক্যু ৱার্ক তৌনবা ঐখোয়না তকশিনখি৷ মতম অদুগী এক্সপরিয়েন্সশিং অদুদগী তমদুনা, ২০০৩দা গুজরাত স্তেত দিজাস্তর মেনেজমেন্ত এক্ত চৎনখি৷ দিজাস্তরশিংগা মরী লৈননা অসিগুম্বা লো অমা চৎনবা রাজ্য অসি ভারত্তা গুজরাতনা ইহান হানবা ওইখি৷ মতুং তারকপদা, কেন্দ্র সরকারনা গুজরাতকী লোশিং অসিদগী লৌশিং লৌদুনা অসিগুম্না মান্নবা দিজাস্তর মেনেজমেন্ত এক্ত অমা ২০০৫দা লৈবাক অসিগীদমক চৎনখি৷ নেস্নেল দিজাস্তর মেনেজমেন্ত ওথোরিতী শেমখিবা অসিসু লো অসিগী মখাদা খক্তনি৷ কোরোনা লান্থেংনবা মতমদা লো অসিনা লৈবাক অসিবু অদুক্কী মতিক মতেং পাংখি৷\n২০১৪দগী হৌদুনা, দিজাস্তর মেনেজমেন্তবু ইফেক্তিব ওইহন্নবা ঐখোয়গী সরকারনা নেস্নেলগী থাক্তা পাক-চাওরবা খোংথাংশিং লৌখৎখ্রে৷ ঐখোয়না রিলিফ, রেস্ক্যু, রিহেবিলিতেসন অমদি রিফোর্মদা মীৎয়েং চংখি৷ লৈবাক পুম্বদা ঐখোয়না এন.দি.আর.এফ.পু হেন্না মপাঙ্গল লৈহনখি, মতমগা চুননবা ওন্থোকখি অমদি চাওথোকহনখি৷ স্পেস তেক্নোলোজীদগী হৌদুনা প্লানিং অমদি মেনেজমেন্তদা ঐখোয়না খ্বাইদগী ফরবা থবকশিং পাংথোকখি৷ ঐখোয়গী এন.দি.আর.এফ., এস.দি.আর.এফ. অমদি সেক্যুরিতী ফোর্সশিংনা মখোয়গী পুন্সিবু পুথোক্তুনা মীওই খুদিংমক অমদি পুন্সি খুদিংমক কন্নবা হোৎনখি৷ মরম অদুনা, মসিগী থৌরম অসি এন.দি.আর.এফ. নত্রগা এস.দি.আর.এফ. পর্সোনেল নত্রগা ঐখোয়গী সেক্যুরিতী ফোর্সশিংবু ওইরবসু পুন্সিবু রিস্ক লৌদুনা থবক পাংথোক্লিবা মীওই খুদিংমক্তা ইকাই খুম্নবা অমদি তৌবিমল খঙবা উৎনবগী থৌরম্নি৷\nকরিগুম্বা ঐখোয়না ঐখোয়গী সিস্তেমশিং অসি লেপ্প-লৈতনা মপাঙ্গল লৈহল্লবদি, দিজাস্তরশিংবু থেংননবগী কেপাসিতী অদুসু অদুমক হেনগৎলক্কনি৷ করিগুম্বা ঐনা কোরোনা মতমগী চহি অমা নত্রগা চহি অনি অসি পনবা তারবদি, লাইনা-লাইচৎ অসিগী মনুং ফাওবদা তোঙান তোঙানবা কলামিতী কয়া অমা লৈখি অদুগা অমরোমদা, মফম কয়া অমদা য়ুহা হাবা অমদি ইশিং-ইচাউ থোকপগী থৌদোক কয়া অমা লৈখি৷ সাইক্লোনশিংনা ওরিশা অমদি ৱেস্ত বেঙ্গলা য়াওনা নোংপোক থংবা সমুদ্র মপানশিং অমদি গোৱা, মহারাস্ত্র অমসুং গুজরাত য়াওনা নোংচুপ থংবা সমুদ্র মপানশিংদা শোকহনখি৷ মমাংগী মতমদা, সাইক্লোন অমা থোকপা মতমদা, মীওই চা কয়া শিনরমখি অদুবু হৌজিক্কী মতম অসিদদি থোক্ত্রে৷ অনৌবা ফোর্স অমগা লোইননা চেলেঞ্জ খুদিংমক লৈবাক অসিনা পাউখুম পীখি৷ মসিনা মরম ওইদুনা, হায়রিবা দিজাস্তরশিং অসি থোকপা মতমদা, ঐখোয়না মীওইবগী পুন্সি খ্বাইদগী য়াম্না কনবা ঙমখিবনি৷ নহাশিংনা এন.দি.এম.এ.গী 'অপদা মিত্র'গুম্বা স্কিমশিংগী শরুক ওইরক্লি অমদি থৌদাং লৌমিন্নরি৷ মসিনা হায়নিংলিবা অদুদি, মীয়াম্না শরুক য়াবগী চাং অসি হেনগৎলক্লি হায়বনি৷ করিগুম্বা মফম অমদা দিজাস্তর অমা হেক্তা থোকপা তারবদি, মীয়াম্না ভিক্তিমশিং ওইনা খক্তা লৈথোক্তে, মখোয়না ভোলুন্তিয়রশিং ওইদুনা দিজাস্ততর অদু মাইয়োক্নরি৷ মসিনা হায়নিংলিবা অদুদি, দিজাস্তর মেনেজমেন্ত অসি সরকারগী থৌদাং অমা খক্তা ওইদ্রে, মসি 'সবকা প্রয়াস'কী মোদেল অমা ওইখ্রে হায়বনি৷\n‘সবকা প্রয়াস’কী মতাংদা ঐনা পল্লকপা মতমদা, মসিদা স্ফেয়র খুদিংমক্তা হোৎনবা; হোলিস্তিক এপ্রোচ অমা দরকার ওইরি৷ দিজাস্তর মেনেজমেন্তদা প্রাইয়োরিতী পীরিঙৈ মতমদা, ঐখোয়না ঐখোয়গী এজুকেসন সিস্তেমদা অহোংবা কয়া অমসু পুরকপা ঙমখ্রে৷ সিবিল ইঞ্জিনিয়রিং অমদি আর্কিতেকচর কোর্সশিংগী কুরিকুলমদা ইনফ্রাস্ত্রকচরগা মরী লৈনবা সবজেক্তশিং অমদি দিজাস্তর মেনেজমেন্তবু হাপচিন্নবা হোৎনরি৷ দাম ফেল ওইবদগী ওইহল্লক্লিবা ফিভমশিং অসি থেংননবা সরকার অসিনা দাম সেফতী এক্ত চৎনখ্রে৷\nকরিগুম্বা মালেম অসিদা দিজাস্তর অমা হেক্তা থোকপা মতমদা, দিজাস্তর অদুদা চাওনা শেল মাংলিবা অসিগী মথক্তা অকি তুজুংনিংঙাই ওইরবা মওংদা শিখিবা অমদি ইবাক্বেসনশিং তৌরিবা অসিগী মতাংদা খন্ন-নৈনরি৷ অদুবু দিজাস্তর অমদা ইনফ্রাস্ত্রকচরগী অমাংবা অসিদি খল্লুবগী লোইবা নাইররোই৷ মসিনা মরম ওইদুনা, দিজাস্তরশিংগা মতমদা থেংনবা ঙম্বা ইনফ্রাস্ত্রকচর শেমগৎপগী য়াম্না তঙাই ফদবা লৈরে৷ ঙসিদি ভারতনা মাইকৈ অসিদা চংশিল্লক্লি৷ য়ুহা তোইনা হাবা, ইশিং-ইচাউ নত্রগা সাইক্লোন খ্বাইদগী চাং ৱানা থোকপা য়ানা লৈরিবা মফমশিংদা পি.এম. অৱাস. য়োজনাগী মখাদা শারিবা য়ুমশিং কলামিতীশিং অসিগী চেকশিন-থৌরাং লৌখৎলি৷\nদিজাস্তর রিসাইলেন্ত ইনফ্রাস্ত্রকচর অসি য়েংলগা, ভারতনা য়াম্না চাওবা ইন্সতিত্যুসন অমগী ৱাখল্লোন অদু মালেম অসিদা পীখ্রে৷ অদু সি.দি.আর.আই. – কোলিয়েসন ফোর দিজাস্তর রিসাইলেন্ত ইনফ্রাস্ত্রকচরনি৷ ভারতকী ইনিসিয়েতিব অসিদা ব্রিতেননা ঐখোয়গী মরু ওইবা পার্তনর অমা ওইখ্রে অমদি ঙসিদি মালেম অসিগী লৈবাক ৩৫না মসিদা চংশিনখ্রে৷ মালেমগী লৈবাক কয়া অমদা আর্মীশিংনা জোইন্ত মিলিতরী এক্সর্সাইস কয়া অমা পাংথোকপা ঐখোয়না উরে৷ ভারতকী দিজাস্তর মেনেজমেন্তগী এক্সপরিয়েন্স অসি ঐখোয়গী খক্তা নত্তে মসি মীওইবা জাতি পুম্বগীনি৷ ২০১৭তা ভারতনা সাউথ এসিয়া জিওস্তেসনরী কম্ম্যুনিকেসন সেতলাইত লোঞ্চ তৌখিবা অদু অদোম্না নিংশিংলমগনি৷ খা এসিয়াগী ঐখোয়গী মরূপ-মপাং ওইরিবা লৈবাকশিং অসিনা নোংজু-নুংশা অমদি কম্ম্যুনিকেসনগী ফিল্দদা কান্নবা লৌরি৷\nফিভম অমা হেক্তবু ওইরবসু, ঐখোয়না থৌনা লৈরবদি, ঐখোয়না দিজাস্তরবু খুদোংচাবা অমদা ওন্থোকপা ঙমগনি৷ মসিনি নেতাজিনা নিংতম ইহৌগী মতমদা ঐখোয়দা পীবিরম্বা পাউতাক অদু৷ নেতাজিনা অসুম্না হায়বিরমখি: “নিংখা-তম্বা ভারতকী মংলানদা কৈদৌনুংদা থাজবা মাংবা তৌগনু৷ ভারতপু নিকহনবা ঙম্বা শক্তি অমতা মালেম অসিদা লৈতে৷" ঙসিদি নিং-তম্বা ভারত অমগী মংলানশিং মংফাওনবা ঙম্নবা ঐখোয়দা পান্দম অমা লৈরে৷ ২০৪৭, নিংতম্বা চহি চাম্মা শুরক্ত্রিবা ফাওবগী মমাংদা অনৌবা ভারত অমা শেমগৎনবগী পান্দম অদু ঐখোয়গী মীৎমাংদা তাদুনা লৈরে৷ লৈবাক অসিদা নেতাজিনা থম্লম্লিবা থাজবা অমদি মঙোন্দা ফাওরিবা ইহুল অদুগী মতুং ইন্না, পান্দম অসি ফংনবা হোৎনবদা ভারতপু অথিংবা পীবা ঙম্বা শক্তি অমতা মালেম অসিদা লৈতে হায়না ঐনা হায়বা ঙম্মী৷\nইচিল-ইনাও অমদি ইচল-ইচেশিং,\nআজাদি কে অমৃৎ মহোতসবকী রিজোলুসনদি ভারতনা মশাগী আইদেন্দিতী অমসুং ইন্সপিরেসনশিং অদু অমুক হন্না হিংগৎহনগনি হায়বসিনি। নেতাজী সুভাসচন্দ্র বোসকী পুন্সীগা শম্নবা হেরিতেজ পুম্বসু লৈবাক অসিনা য়াম্না চাউথোকচনা য়োকখৎলি। নেতাজীনা অন্দমানদা মচু অহুমগী ফিরাল পাইহনখিবগী ৭৫শুবা পালন থৌরমদা অন্দমানগী ইথৎ অমগী মমিং মহাক্কী মমিং লৌদুনা থোনখ্রে। হন্দক দিসেম্বর মক্তদা অন্দমানদা য়াম্না অখন্নবা রিজোলুসন মেমোরিএল অমা নেতাজী সুভাস চন্দ্র বোসকীদমক কত্থোকখ্রে। মেমোরিএল অসি নেতাজীগা লোয়ননা নিংতম্বগীদমক মশাগী লৈজবা পুম্বা কত্থোকখিবা অদুগুম্লবা ইন্দিয়ান নেস্নেল আর্মীগী জৱানশিং অদুগীসু শ্রদ্ধানজলী অমনি। মসি ঐহাক্কী লাইবক ফবনি মদুদি হৌখিবা চহিদা, ঙসিগী নুমিৎ অসিমক্তদা ঐহাক কোলকতাদা নেতাজীগী মপা-মপুগী য়ুমদসু চৎচবগী তাঞ্জা ফংজখি। করম্বা মওং মতৌদা মহাক্না কোলকতাদগী থোকলকখিবা, মহাক্না ফমদুনা লাইরিক পাখিবা কা, মহাক্কী য়ুমগী সীরীশিং, মহাক্কী য়ুমগী চেকপলশিং, মদুবু য়েংজবা ফংখিবা, মদুগী এক্সপরিয়েন্স অদু ফোংদোক্নবা ৱাহৈ লৈতে।\nঐহাক্না ২০১৮গী ওক্তোবর ২১গী নুমীৎ অদুসু কাওবা য়ারোই, নুমীৎ অদুদা আজাদ হিন্দ সরকার চহি ৭৫ মপুং ফাখি। লাল কিলাদা পাংথোকখিবা অখন্নবা থৌরমদা ঐহাক্না আজাদ হিন্দ ফৌজকী তুপী উপ্তুনা মচু অহুমগী ফিরাল পাইহনখি। মীকুপ অদু নুংঙাইবনা থনখি, মীকুপ অদু কাওঙম্লরোইদবা অমনি। ঐহাক নুংঙাইবা ফাওই মদুদি লাল কিলামক্তদা আজাদ হিন্দ ফৌজকা মরী লৈনবা মোনুমেন্ত অমদসু থবক পায়খৎলি। ২০১৯দা জনুৱারী ২৬কী পেরেদতা আজাদ হিন্দ ফৌজকী হান্নগী লান্মীশিংবু উরুরগা পুক্নিং মকা লামখিবা অদুসু ঐহাক্কী মমল নায়দ্রবা মেমোরী অমনি।\nনেতাজী সুভাসনা করিগুম্বা তৌগে হায়না খনখিবা অদু শক্তি অমত্তনা থিংবা ঙমখিদে। ঐখোয়না নেতাজী সুভাসকী ‘কেন দু, ৱিল দু’ স্পিরিৎতগী ইন্সপিরেসন লৌদুনা মাংলোমদা চংশিনগদবনি। মহাক্না মসি খংলম্মি মদুনবু ৱাফম অসি মতম পুম্নমক্তা হায়বীরম্মি। ঐখোয়না নেস্নেলিজমসু হিংহন্দুনা থমগদবনি। ঐখোয়না প্রদক্সনসু তৌগদবনি। অমদি নেস্নেল কন্সিয়সনেসসু মীকপ থোকহনদুনা থমগদবনি। ঐহাক্না থাজবা থম্লি মদুদি ঐখোয় অমত্তা ওইনা পুন্দুনা ভারতপু নেতাজী সুভাসকী মংলানগী ভারত ওইহনবদা মায় পাক্কনি। ময়াম পুম্নমকপু অমুক হন্না পরাক্রম দিবসকী য়াইফ পাউজেল পীজরি অমদি ঐহাক্না ঙসি এন.দি.আর.এফ., এস.দি.আর.এফ.কী মীওইশিংবুসু অখন্ননা নুংঙাইবা ফোংদোকচরি। মরমদি য়াম্না তেনখ্রবা মতমগী মনুংদা মখোয়না মশাগী শক্তম অদু তাকখি। ঐহাক্না পরাক্রম দিবসতা নেতাজীবু নিংশিংজদুনা, ঐহাক্না ন.দি.আর.এফ.কী জৱানশিংবু, মীনুংশি অমসুং সেন্সিতিবিতীগা লোয়ননা থবক তৌবগীদমক হন্ন-হন্না নুংঙাইবা ফোংদোকচরি। মখোয়বু তৌবিমল খংবা উৎচরি। অসিগুম্লবা মীওই পুম্নমকপু ইকোক নোন্না খুরুমজদুনা ঐহাক্না ময়াম পুম্নমকপুসু ঙসি পরাক্রম দিবসকী হন্না-হন্না য়াইফ পাউজেল পীজবগা লোয়ননা ঐহাক্কী ৱাফম লোইশিনজরি। হন্না-হন্না থাগৎচরি।\n(Release ID: 1792345) Visitor Counter : 63\n(Release ID: 1792345)


পি.এম.না ২০২১গী কনফেদরেসন ওফ ইন্দিয়ন ইন্দস্ত্রী (সি.আই.আই.)গী চহিগী মীফমদা ৱা ঙাংখ্রে\nআত্মনির্ভর ভারত কেম্পেন মাইপাকহনগী অচৌবা থৌদাং অসি ভারতকী ইন্দস্ত্রীশিংনা য়াগদবনি: পি.এম.\nমপাল লৈবাক্কী ইনভেস্তমেন্তদা চীংনবা পোক্লম্বা ভারতনা ঙসিদি মখল পুম্নমক্কী ইনভেস্তমেন্তশিং তরাম্না ওক্লি: পি.এম.\nঙসি ইরৈবাকচাশিংনা ভারত্তা শাজবা প্রদক্তশিংদা থাজবা থম্লি: পি.এম.\nঐখোয়গী ইন্দস্ত্রীদা লৈবাক অসিনা থাজবা থম্বনা মরম ওইরগা ইজ ওফ দুইং বিজিনেস অমসুং ইজ ওফ লিবিং হেনগৎহল্লি। কম্পনীজ এক্ততা পুরকখিবা অহোংবশিং অসিনা মসিগী খুদমনি: পি.এম.\nঙসিদি লৈবাক অসিগী খল্লগা অচৌবা রিস্ক লৌনবা শেম্না শাদুনা লৈরবা সরকার অমা লৈবাক অসিদা লৈরে, হান্নগী সরকারনা রাজনীতিগী ওইবা রিস্কশিং লৌনবগী থৌনা অদু ফুদোকপা ঙমখিদে: পি.এম.\nসরকারগী রিফোর্মশিং অসি অচেৎপা থাজবদা য়ুম্ফম ওইবা অদুবু নমদুনা তৌহনবদি নত্তবনা সরকার অসিনা অরুবা রিফোর্মশিং অসি পাইখৎপা ঙম্লিবনি: পি.এম.\nরিত্রোস্পেক্তিব তেক্সেসন মুত্থৎখিবা অসিনা সরকার অমসুং ইন্দস্ত্রীগী মরক্তা অচৎপা থাজবা লৈহনবা ঙম্লগনি: পি.এম.\nPosted On: 11 AUG 2021 6:17PM by PIB Imphal\nপ্রধান মন্ত্রী শ্রী নরেন্দ্র মোদীনা ঙসি ভিদিও কনফরেন্সিংগী খুত্থাংদা ২০২১গী কনফেদরেসন ওফ ইন্দিয়ন ইন্দস্ত্রী (সি.আই.আই.)গী চহিগী মীফমদা ৱা ঙাংখ্রে। মীফম অদুদা ইন্দস্ত্রীগী লুচিংবশিংনা দোলর ত্রিলিয়ন ৫কী ইকনোমী অমা ফংনবা থম্লিবা পান্দম অসি মাইপাকপা ঙম্নবা তোঙান-তোঙানবা সেক্তরশিংদা রিফোর্মশিং পুরক্নবা লৌখৎলিবা প্রধান মন্ত্রীগী খোঙথাংশিং অসিবু থাগৎপা ফোঙদোকখ্রে। ‘India@75: আত্মনির্ভর ভারতকীদমক্তা সরকার অমসুং বিজিনেস পুন্না থবক তৌবা’ হায়বা মীফম অসিগী হীরম অসিগী মতাংদা ৱা ঙাংলদুনা অতৈ ৱাফম কয়াগী মনুংদা মখোয়না ইনফ্রাস্ত্রকচরগী ওইবা শীংনবশিং কোকহন্নবা, মেন্যুফেকচরিং কেপাসিতী হেনগৎহন্নবা, ফাইনান্সিএল সেক্তর হেন্না চাউথোক্নবা, তেক্নোলোজী সেক্তরদা মকোক থোংবা মফম অমা কনবা ঙম্নবা ভারতকী তেক্নিকেলগী ওইবা মতিক-ময়াই হেনগৎহন্নবা ইনপুৎশিং অমসুং সজেসনশিং পীখি।\nমীতিন অদুদা ৱা ঙাংলদুনা প্রধান মন্ত্রীনা হায় সি.আই.আই.গী মীফম অসি হন্দক্তি নীংখা তমখিবগী চহি ৭৫ শুরকপা, আজাদী কা অমৃত মহোৎসবকী চৈরক অসিদা পাঙথোক্লি। মহাক্না হায়খি ভারতকী ইন্দস্ত্রীগী অনৌবা ফিরেপশিংগী, অনৌবা পান্দমশিংগীদমক্তা অচৌবা খুদোংচাবা অমনি। মহাক্না মখা তারদুনা হায়, আত্মনির্ভর ভারত অভিয়ান মাইপাকহনবগী অচৌবা থৌদাং অসি ভারতকী ইন্দস্ত্রীশিংনা য়াগদবনি। লাইচৎ মনুংদা ইন্দস্ত্রীনা উৎখিবা মপাঙ্গল অদুবু প্রধান মন্ত্রীনা থাগৎখি।\nশ্রী মোদীনা ইন্দস্ত্রীদা ভারতকী খুমাং চাউশিনবা অমসুং তৌবা ঙম্বশিং অসিদা থাজবা থম্লিবা ফীভম অসিগী খুদোংচাবা মপুং ফানা লৌহৌনবা হায়খি। হৌজিক পাল্লিবা সরকারগী থৌশিলদা অহোংবশিং লৈরিবা অমদি হৌজিক লৈরিবা ফীভম অসিগী থবক তৌবগী মওংশিংদা হোংলক্লিবা অসিগী মতাংদা পল্লদুনা প্রধান মন্ত্রীনা হায় অনৌবা ভারতনা অনৌবা মালেমগী লোইননা খুৎশম্নদুনা চৎমিন্ননবা ঙসি শেম শাদুনা লৈরে। মপাল লৈবাক্কী ইনভেস্তমেন্তদা চীংনবা পোক্লম্বা ভারতনা ঙসিদা মখল পুম্নমক্কী ইনভেস্তমেন্তশিং তরাম্না ওক্লি। মসিগা মান্ননা তেক্স পোলিসীশিংনা ইনভেস্তরশিংগী মরক্তা থৌনা হন্থহল্লমি, চপ মান্নবা আরত অসিনা মালেম খ্বাইদগী কম্পিতিতিব ওইবা কোর্পোরেৎ তেক্স অমসুং ফেসলেস তেক্স সিস্তেম থৌগৎপা ঙম্মি। মমাংঙৈগী রেদ-তেপিজম অসি ইজ ওফ দুইং বিজিনেস ইনদেক্সতা শীংথানীংঙাই ওইনা হেনগৎলকপা অসিনা মহুৎ শিনখ্রে। চনৈনদুনা লৈরম্বা লেবর লোশিং অদু লেবর কোদ ৪দা রেস্নেলাইজ তৌখি; শুপ্নগী হিংনবগী পাম্বৈ অমা ওইনা লৌরম্বা লৌউ-শিংউ অসি রিফোর্মশিংগী খুত্থাংদা কৈথেলশিংগা শম্নহল্লি। মরম অসিনা ভারতনা এফ.দি.আই. অমসুং এফ.পি.আই.দা রেকোর্দ থম্বা ঙম্লিবনি। ফোরেক্স রিজর্বস অসি মমাংদা ওইখিদ্রিবা মওংদা খ্বাইদগী ৱাংবা ওইখি হায়না প্রধান মন্ত্রীনা পাউদমখি।\nঐখোয়না মপানগী ওইরবদি মদুনা হেন্না ফৈ হায়না খল্লম্বা মতম অমা লৈখি। মসিগী সাইকোলোজী অসিগী ফল করি ওইখি হায়বা ইন্দস্ত্রীগী ভেতরিয়নশিংনা য়াম্না মুন্না খংলবনি। লমদম অসিদা চহি কয়া কন্না হোৎনজদুনা পুথোকচবা লমদম অসিগী ব্রান্দশিং ফাওবা মপানগী মমিংশিংগী মখাদা প্রমোৎ তৌদুনা ফীভম অসি অদুক্কী মতিক ফৎলমদে। প্রধান মন্ত্রীনা হায়, ঙসিদি ফীভম অসি চাউনা অহোংবা লাক্লি। ঙসি ইরৈবাকচাশিংগী পুক্নীংদা ভারত্তা শাজবা প্রদক্তশিংবু পাম্লি। মহাক্না হায় কম্পনী অদু ভারতকী ওইদবা য়াদে হায়বা লৈতে অদুবু ঙসি ভারতমচা খুদিংমক্না ভারত্তা শাজবা প্রদক্তশিং শীজিন্নবা পাম্মি।\nপ্রধান মন্ত্রীনা হায়, ঙসি ভারতকী নহারোলশিংনা ফিল্দদা চংলকপা মতমদা মখোয়দা নীংজিং-মাংজিংনবা পোক্তে। মখোয়না কন্না হোৎনবা পামখি, মখোয়না রিস্ক লৌবা পামখি, মখোয়না মহৈ ফংবা পামখি। মহাক্না হায় ঐখোয়গী নহারোলশিংনা মখোয় মফম অসিদগী হায়না খনবা উবা ফংলি। অসিগুম্বা মখলগী মশানা মশাদা থাজবা পোকপা অসি ঙসিদি ভারতকী স্তার্তঅপশিংদা য়াওরি। প্রধান মন্ত্রীনা হায় ঙসিদি ভারত য়ুনিকোর্ন অসি চহি ৬-৭কী মমাংগী ৩-৪গা চাংদম্নবদা য়ুনিকোর্ন ৬০ লৈরে। য়ুনিকোর্ন ৬০ অসিগী মনুংদা ২১দি হৌখিবা থা খরা অসিদা থোরকপনি। সেক্তরশিংগী মতুংইন্না দাইভর্সিতী লৈবা য়ুনিকোর্নশিং অসিনা থাক খুদিংমক্তা ভারতকী অহোংবা তাক্লি। হায়রিবা স্তার্তঅপশিং অসিগী ইনভেস্তরগী রেস্পোন্স অসি অঙকপা ফংনা ফজৈ অমসুং মসিনা ভারত অসি গ্রোথকী তোপ তোপ্পা খুদোংচাবশিং লৈরে হায়বা তাক্লি।\nমহাক্না হায় ঐখোয়গী ইন্দস্ত্রীদা লৈবাক অসিনা থাজবা থম্বনা ঙসি ইজ ওফ দুইং ব্যুজিনেস হেনগৎলক্লি, অমসুং ইজ ওফ লিবিং হেনগৎলক্লি। মহাক্না হায় কম্পনী এক্ততা অহোংবা পুরকখিবশিং অদুনা মসিগী অচৌবা খুদম অমা ওইরি।\nপ্রধান মন্ত্রী হায় সরকারগী রিফোর্মশিং অসি অচেৎপা থাজবদা য়ুম্ফম ওইবা অদুবু নমদুনা তৌহনবদি নত্তবনা সরকার অসিনা অরুবা রিফোর্মশিং অসি পাইখৎপা ঙম্লিবনি। পার্লিয়ামেন্ত সেসন্দা লৌখিবা অনৌবা থৌরাং হায়বদি ফেক্তরীং রিগুলেসন এমেন্দমেন্ত বিলগুম্বা অসিনা অপীকপা ব্যুজিনেসমেনসিংনা ক্রিদিৎ ফংহনবদা মতেং পাংলগনি। দিপোজিৎ ইন্সুরেন্স অমসুং ক্রেদিৎ গরেন্তী কোর্পোরেসন এমেন্দমেন্ত বিলনা অপীকপা দিপোজিতরশিংগী অপাম্বা ঙাক শেনগনি। অসিগুম্বা খোঙথাংশিং অসিনা সরকারগী থৌশিলশিংদা ইনোৎ হাপ্লগনি হায়না প্রধান মন্ত্রীনা ফোঙদোকখি।\nপ্রধান মন্ত্রীনা হায় হৌখিবগী অশোইবশিং শেমদোক্নবা সরকার অসিনা রেত্রোস্পেক্তিব তেক্সেসন লৌথোকখ্রে। ইন্দস্ত্রীবু থাগৎলদুনা অনৌবা থৌরাং অসিনা সরকার অমসুং ইন্দস্ত্রিগী মরক্তা থাজবগী মপাঙ্গল কনখৎহল্লগনি হায়না প্রধান মন্ত্রীনা ফোঙদোকখ্রে।\nঙসিদি লৈবাক অসিগী খল্লগা অচৌবা রিস্ক লৌনবা শেম্না শাদুনা লৈরবা সরকার অমা লৈবাক অসিদা লৈরে হায়না প্রধান মন্ত্রীনা ফোঙদোকখ্রে। মহাক্না হায় জি.এস.তি. অসি চহি কয়া পন্দুনা লৈখি মসিগী মরমদি হান্নগী সরকারনা রাজনীতিগী ওইবা রিস্কশিং লৌনবগী থৌনা অদু ফুদোকপা ঙমখিদে। মহাক্না হায় ঐখোয়না জি.এস.তি. চৎনহনখিবতা নত্তনা ঙসি ঐখোয়না রেকোর্দ ওইনা জি.এস.তি. খোমগৎপা উবা ফংলি।\n(Release ID: 1745010) Visitor Counter : 56\n(Release ID: 1745010)


৭৪সুবা নিংতম্বা নুমিৎ থৌরমদা প্রধান মন্ত্রী নরেন্দ্র মোদীনা লাল কিলাগী ফম্বাকতগী লৈবাক মীয়ামদা ৱা ঙাংখ্রে\nPosted On: 15 AUG 2020 2:09PM by PIB Imphal\nমখাগী অসি মহাক্কী ৱারোলগী মরুওইবশিংনি\nঐগী নুংশিরবা ইরৈচাশিং, শেংলবা থৌরম অসিদা, নখোয় ময়াম থাগৎলি অমসুং য়াইফ-পাউজেল পীজরি।\nকোরোনা মতম অসিদা, কোরোনা লান্মীশিংনা “সেবা পারমো ধর্ম” লাইৱা হিঙ্গৎহল্লে। ঐখোয়গী দোক্তরশিং, নর্সশিং, পেরামেদিকেল স্তাফশিং, এম্বুলেসকী মীওইশিং, লম-তু শেংলবশিং, পুলিসকী মীওইশিং, লান্মীশিং অমসুং মীওই কয়া নুমিৎ চুপ্পা লেপ্তনা থবক তৌরি।\nমহৌশাগী খুদোংথিবশিংদগী লৈবাক্কী মফম কয়াদা মীওই কয়া লৈখিদবদা অৱাবা ফোঙদোকলদুনা তানফম অসিদা মপুংফানা শৌগৎকনি হায়না মহাক্না মীয়ামদা থাজবা পীখি।\nভারতকী নিংতম ইহৌনা মালেম শীনবা থুংনা ইথিল পীখি। অকনবা লাল মরক্তা ভারতনা মসিগী নিংতম ইহৌদা অকাইবা পীবা য়াখিদে।\nকোবিদ লাইচৎ মনুংদা ভারতমচা করোর ১৩০না মশাগী ওক্নবা পুথোক্নবা ৱাশক লৌখি অমসুং ভারতকী পুক্নিংদা ‘অত্মানির্ভর ভারত’ খনখি। মসিগী মঙলান অসি ৱাশক অমা ওইরে। ঙসিদি ‘অত্মানির্ভর ভারত’ ভারতমচা করোর ১৩০গী লাইৱা অমা ওইরে। করিগুম্বা খর পাংথোক্নবা ঐখোয়না ৱারেপ লৌখিবদা, মদু ফংদ্রি ফাওবা ঐখোয় লেপ্লোই।\nঙসিদি মালেম অসি অমগা অমগা শম্নরে অমসুং অমনা অমগী মখা পোন্না হিংনরে। মালেমগী শেন-থুমদা ভারতনা মরুওইবা থৌদাং অমা লৌনবগী মতম অদু লাক্লে। লৌউ-শিংউ, স্পেসতগী হৌরগা হকশেলগী লমদা ভারতনা ‘অত্মানির্ভর ভারত’ শেমগৎনবা থবক কয়া পায়খৎলে। স্পেস সেক্তর মনিংতমহনবা অসিনা ঐখোয়গী নহারোলশিংদা অনৌবা থবক কয়া ফংহনগনি অমসুং মখোয়গী হৈশিংবা হেনগৎহনগনি হায়না ঐনা থাজবা থম্লি।\nথা খরগী মমাংদা ঐখোয়না মপান্দগী এন-৯৫ মাক্সশিং, পি.পি.ই কিৎশিং অমসুং ভেন্তিলেতরশিং পুশিল্লকখি। লাইচৎ মনুংদা ঐখোয়না এন-৯৫ মাক্সশিং, পি.পি.ই কিৎশিং অমসুং ভেন্তিলেতরশিং শাবা খক নত্তনা মালেম শীনবা থুংনা পোৎলমশিং অসি থাদোক্লে।\n‘মেক ইন ইন্দিয়া’গী মথক্তা, ঐখোয়না ‘মেদ ফোর ৱাল্দ’গী লাইৱা লৌগদবনি।\nলুপা করোর ১১০গী নেসনেল ইনফ্রাস্ত্রকচর পাইপলাইন প্রোজেক্না ঐখোয়গী ইনফ্রাস্ত্রকচরশিং ফগৎহনগনি। হৌজিক ঐখোয়না লম্বী-থোঙ শেমগৎনবা পুক্নিং চঙগনি। তোঙান-তোঙানবা সেক্তরশিংগী প্রোজেক ৭,০০০ হেন্না মশক খঙদোক্লে। মসিনা ইনফ্রাস্ত্রকচর সেক্তরদা অনৌবা অওনবা অমা পুরক্লগনি।\nকয়া য়াম্না কুইনা ঐখোয়গী লৈবাক্তগী পুখিবা রো মেতরিএলশিং শাবা লোইরবা পোৎথোক ওইরগা ভারত্ত অমুক পুরক্কনি। মতম অমদা ঐখোয়গী লৌউ-শিংউগী থবকশিং শোৎথরমখি। ঙসিদি ঐখোয়না ভারত খক থাকপা নত্তনা মালেমগী লৈবাক কয়া থাক্লে। মশাগী ওক্নবা পুথোকপা ভারত অসি মপান্দগী লৈবা হন্থহনবা খক নত্তনা ঐখোয়গী লৌশিং অমসুং ঐখোয়গী অনৌবা পুথোকপা ঙম্বা হেনগৎহনগনি।\nভারত্তা পুরকলিবা অওনবশিং মালেম অসিনা খঙলে। মসিগী ফল ওইনা, রেকোর্দ ওইনা এফ.দি.আই চঙলক্লে। কোবিদ লাইচৎ মনুংদা ফাওবা ভারত্তা এফ.দি আই চাদা ১৮ হেনগৎখি।\nলৈবাক্কী লায়রবশিংগী জন ধন একাউন্তশিংদা লুপা করোর কয়া হাপচিনগনি হায়বা কনানা থাজবা ঙম্বগে? লৌমীশিংগী য়াইফনবা এ.পি.এম.সি এক্ত চাউনা হোংগনি হায়বা কনানা খনবগে? ঙসি লৈবাক অসিদা লৈবাক অমা-রেসন কার্দ অমা, লৈবাক অমা-তেক্স অমা, ইন্সোলভেন্সি অমসুং বেঙ্করপসি কোদ অমসুং বেঙ্কশিং পুনশিনবা থবক ওইনা পাংথোক্লে।\nঐখোয়না নুপীশিং শক্তি পীনবা থবক পায়খৎলে- নেভি অমসুং এয়র ফোর্সনা লান্ফমদা নুপীশিং শীজিন্নরে, হৌজিক নুপীশিং লুচিংবীশিং ওইরে অমসুং ঐখোয়না ত্রিপল তালাগ মুৎথৎলে অমসুং লুপা অমা পীবা সেনিতরি পেদশিং ফংহল্লে।\nঐখোয়না খঙলে-সমারথ্যমুল শ্বাতন্ত্রয়াম, শ্রামমুলান বাইববম। খুন্নাই অমগী থৌনা, লৈবাক অমগী নিংতম্বা অসি লৈবাক অদুগী শক্তিনি অমসুং লৈবাক অদু নুংঙাই-য়াইফনবা হৌরকফমনি।\nলায়রবা ইমুং করোর ৭ হেন্না লেম্না গ্যাস সিলিন্দরশিং পীরে , মীওই করোর ৮০ হেনবদা কার্দ য়াওদনা লেম্না চেঙ পীরে, একাউন্তশিংদা করোর লিশিং ৯০ হেন্না হাপখ্রে। খুঙ্গংশিংদা লায়রবশিংদা থবক পীনবা গরিব কলয়ান রোজগর অভিয়ান পায়খৎলে।\nভোকেল ফোর লোকেল, রি-স্কিল অমসুং অপ-স্কিলগী খোঙজংনা লায়রবগী পনখৈ মখাদা লৈবনা মীওইশিংগী শেন-থুমগী ফিবম ফগৎহনগনি।\nঐখোয়গী লৈবাক্কী তোঙান-তোঙানবা মফমশিং চাউখৎপগী তোঙান-তোঙানবা ফিবমশিংদা লৈরি। মফম খরনা চাউখৎলে, মফম খরনা অতৈদগী য়াম্না শোৎথরি। মসিগী থোঙ মান্নদবা অসি মশাগী ওক্নবা পুথোকচবা ভারত অমা শেমগৎপদা শিংনবা ওইরি। ঐনা মমাংদা হায়খ্রে, ঐখোয় জিলা ১১০দা পুক্নিং চঙলি। হায়রিবা জিলাশিং অসি চাউখৎলবা জিলাশিংগুম শেমগৎপা ঐখোয়না পাম্মি। ঐখোয়গী পান্দমদি চাউখৎনবা অমসুং লম্বী-থোঙ ফগৎহন্নবা থৌরাং অমা পায়খৎপনি।\nমশাগী ওক্নবা পুথোকপা ভারত অমা শেমগৎনবা-মশাগী ওক্নবা পুথোকপা লৌউ-শিংউ অমসুং মশাগী ওক্নবা পুথোকপা লৌমীশিং য়াম্না মরুওই। লৈবাক্কী লৌমীশিংদা অনৌবা লৌউ-শিংউগী মচাক-মথুমশিং ফংহন্নবা, লুপা করোর লাখ ১গী ‘এগ্রিকলচর ইনফ্রাস্ত্রকচর ফন্দ’ শেম্লে।\nমমাং চহিদা , মসিগী লাল কিলা অসিদগী ঐনা মিসন জল জিবন লাউথোকখি। ঙসিদি মিসন অসিনা নুমিৎ খুদিংগী য়ুম লাখ ১ হেনবদা তোতি ঈশিং ফংহল্লে।\nমিদল ক্লাসতগী থোরকপা শীনফম কয়াগী মীওইশিংনা ভারত খক নত্তনা মালেমদা মশক থোকপা থবক কয়া পাংথোক্লে। মিদল ক্লাস খুদোংচাবা দরকার ওই অমসুং মিদল ক্লাস সরকারনা অপনবা পীবদগী মনিংতম্বা দরকার ওই।\nঅহানবা ওইনা নহাক্কী য়ুমগী হোম লোনগী ই.এম.আইদা লুপা লাখ ৬ ফাওবা রিবেত পীরে। হৌখিবা চহিদা, শাবা লোইশিন্দ্রবা য়ুমশিং লোইশিন্নবা লুপা করোর লিশিং ২৫গী ফন্দ কাইথোকখি।\nঅনৌবা ভারত অমা শেমগৎপদা, মশাগী ওক্নবা পুথোকচবা ভারত অমা শেমগৎপদা , নুংঙাইবা ভারত অমা শেমগৎপদা লৈবাক অসিগী লাইরিক লাইসু তম্বা অসি মরুওই। মসিগী য়েংলগা লৈবাক অসিনা অনৌবা নেসনেল ইজুকেসন পোলিসি পায়খৎলে।\nকোরোনা মতমদা, ঐখোয়না দিজিতেল ইন্দিয়াগী থৌদাং উবা ফংলে। মমাংগী থাদা বিম য়ু.পি.আই মথন্তদা লুপা করোর লাখ ৩ ত্রান্সসেক্সন তৌখি।\n২০১৪গী মমাংদা লৈবাক অসিদা পঞ্চয়দ ৬০ খক ওপ্তিকেল ফাইবর শমখি। হৌখিবা চহি ৫দা লৈবাক অসিগী গ্রাম পঞ্চয়দ লাখ ১.৫ ওপ্তিকেল ফাইবর শম্লে। লাক্লিবা নুমিৎ ১০০০গী মনুংদা লৈবাক অসিগী খুঙ্গং লাখ ৬ ওপ্তিকেল ফাইবর শম্লগনি।\nভারত্তা নুপীশিংদা থৌনা পীবা মতমদা, মখোয়না লৈবাক অসিগী মিংচৎ পুরকই অমসুং লৈবাক অসি মপাঙ্গল কনখৎহল্লি। ঙসিদি লৈবাক অসিনা থবক পীবা অমসুং মশানা মশাবু থবক পীজবদা নুপীশিংদা চপ মান্নবা খুদোংচাবা পীরে। ঙসিদি ভারতকী নুপীশিং কয়লাগী খনিশিংদা থবক শুরে। ঙসিদি, ঐগী লৈবাক্কী ইচানুপীশিংসু ফাইত্তর প্লেনশিং পাইরে অমসুং অতিয়া য়ৌবা ঙম্লে।\nজন ধন একাউন্ত করোর ৪০গী মনুংদা একাউন্ত করোর ২২ ঐখোয়গী ইচলশিংগীনি। কোরোনা মনুংদা, হায়রিবা ইচলশিং অসিনা একাউন্তশিংদা লুপা করোর লিশিং ৩০ থমজিনখি।\nকোরোনা হৌরকপা মতমদা ঐখোয়গী লৈবাক্তা লেবোরেতোরি অমা খক লৈরমখি। ঙসিদি লৈবাক শীনবা থুংনা লেব ১৪০০ লৈরে।\nঙসিদগী হকশেলগী লমদা অচৌবা ইহৌ অমা হৌরে অমসুং মসিদা তেক্নোলোজিনা মরুওইবা থৌদাং অমা লৌগনি। ঙসিদগী নেসনেল দিজিতেল হেল্থ মিসন হৌদোক্লে। ভারতমচা খুদিংমক হেল্থ আই.দি অমা পীগনি। হেল্থ আই.দি অসিনা ভারতমচা খুদিংমক্কী হেল্থ একাউন্ত ওইনা থবক তৌগনি। নহাক্কী তেস্তশিং, লায়নাশিং, নহাক্না উনখিবা দোক্তরশিং, নহাক্না চাখিবা হিদাকশিং অমসুং দাইগনোস তৌখিবশিংগী অকুপ্পা মরোলশিং মসিগী একাউন্ত অসিদা য়াওগনি। করম্বা মতমদা করি রিপোর্ত লৈখি হায়বা অসিগুম্বা ই-পাউশিং হেল্থ আই.দি অসিদা য়াওগনি।\nঙসিদি অমা খক নত্তনা, অনি নত্তনা, তিকা অহুম ভারত্তা চাংয়েং তৌবগী তাঙ্কক্তা লৈরে। ঐখোয়গী সাইন্তিস্তশিংদগী অয়াবা হেক ফংবগা ঐখোয়না তিকা পাক-শন্না পুথোক্কনি। ঐখোয়না থৌরাং তৌবা লোইরে।\nচহি অসি জম্মু অমসুং কাস্মিরগী চাউখৎপগী অনৌবা খোঙচৎকী চহি অমনি। চহি অসি জম্মু অমসুং কাস্মিরদা নুপীশিং অমসুং দলিতশিংদা হক ফংহনবগী চহিনি। চহি অসি জম্মু অমসুং কাস্মিরদা রিফুজিশিং চিংলেম্না হিংনবগী চহি অমনি।\nমমাং চহিদা লাদাখ য়ুনিয়ন তেরিতোরি অমা ওইহন্দুনা, লমদম অদুগী মীয়াম্না চহি কয়াগী মমাংদগী তাল্লকপা অদু ফংখ্রে। হৌজিক লাদাখ চাউখৎপগী অনৌবা লম্বীদা চঙশিল্লে। সিক্কিম অসি ওর্গনিক রাজ্য অমা ওইনা খঙনবগুম, নুমিৎ খরনি অসিদা, লাদাখ অসি কার্বোন নিউত্রেল ওইবা লমদম অমা ওইনা মশক তাকপা উরগনি, মসিগীদমক থবক পায়খৎপা হৌরে।\nলৈবাক অসিগী খনগৎলবা সহর ১০০দা পোল্লুসন হন্থহন্নবা অখন্নবা খোঙজং অমা হৌনবা থবক পায়খৎলে।\nলৈবাক অসিগী বাইওদাইভর্সিতি কন্নবা অমসুং য়োকখৎনবা ভারতনা কন্না হোৎনরি। লৈবাক অসিদা কৈ মশিং য়াংনা হেনগৎলে। হৌজিক লৈবাক অসিদা ঐখোয়গী এসিয়াতিক নোংশাশিংগী প্রোজেক অমা থবক হৌরে। প্রোজেক দোলফিনসু থবক হৌরে।\nএল.ও.সিদগী হৌরগা এল.এ.সি ফাওবদা লৈবাক্কী মনিংতম্বদা শিংনরকপশিং, লৈবাক অসিদা শিংনরকপশিং, ঐখোয়গী লান্মীনা চপ মান্নবা লোনদা পাউখুম পীখ্রে। ভারতকী মনিং-মখা তম্বদা ইকায়খুম্নবা অসি ঐখোয়না মরুওইনা লৌরি। লৈবাক অসিনা করি তৌবা ঙম্বগে হায়বদু ঐখোয়গী লান্মীশিংনা উৎখ্রে, মসি লাদাখতা মালেম্না উখ্রে।\nমালেমগী অপুনবা মীশিংগী শরুক মরি থোকপগী শরুক অমা খা-নোংপোক এসিয়াদা লৈরি। মতেং পাংনদুনা অসিগুম্বা য়াম্লবা মীশিং অসি চাউখৎনবা অমসুং নুংঙাইনবা ঐখোয়না থবক কয়া পাংথোকপা ঙমগনি।\nলৈবাক্কী ঙাক-শেনদা ঐখোয়গী ঙমখৈ অমসুং সমুদ্র মপানগী মচাক-মথুমশিংনা মরুওইবা থৌদাং অমা লৌরি। হিমালয়াগী চীংদোলশিং ওইগেরা নৎত্রগা ভারত মহাসাগরগী ইথৎশিং ওইগেরা, ঙসিদা মমাংদা অমুক্তা ওইখিদ্রবা মওংদা লম্বী অমসুং ইন্তরনেত কন্নেক্সন লৈরে।\nঐখোয়গী লৈবাক্তা ইথৎ ১৩০০ হেন্না লৈরি। লৈবাক অসি চাউখৎপদা মখোয়গী মরুওইবা অদু য়েংলগা, খনগৎলবা ইথৎ খরদা অনৌবা চাউখৎ-থৌরাংগী স্কিমশিং পায়খৎপা হৌরে। অন্দমান অমসুং নিকোবর ইথৎশিংগী মতুংদা, নুমিৎ ১০০০গী মতুংদা, লক্সদ্বিবসু সমুদ্র মনুংগী ওপ্তিকেল ফাইবর কেবলগা শম্নরগনি।\nলৈবাক অসিগী ঙমখৈ অমসুং সমুদ্র মপানগী জিলা ১৭৩দা এন.সি.সি পাকথোক-চাউথোকহল্লগনি। খোঙজং অসিগী মখাদা, অনৌবা এন.সি.সি কেদেৎ লাখ ১ রোমদা অখন্নবা ত্রেনিং পীগনি। নুপীমচাশিংসু মসিগী অখন্নবা ত্রেনিং অসি পীগনি।\nঐখোয়গী থৌশিলশিং, ঐখোয়গী থবকশিং অমসুং ঐখোয়গী পোৎথোকশিং , খুদিংমক খ্বাইদগী ফবা ওইগদবনি। মদু খক্তদা এক ভারত-শ্রেস্থ ভারতকী মঙলান অদু ঐখোয়না মঙফাওনবা ঙমগনি।\n‘হিংবদা লাইবা, মমল হোংবা ইন্তরনেত, মমল হোংবা এয়র তিকেতশিং, হাইৱেজশিংগী হৌরগা ই-হাইৱেজশিং অমসুং মমল হোংবা য়ুম অমসুং তেক্স হন্থবগী খুদোংচাবশিং মিদল ক্লাসশিংনা য়াম্না ফংগনি। হায়রিবা থবকশিং অসিনা লৈবাক অসিগী মিদল ক্লাসশিং শক্তি পীগনি।\n(Release ID: 1646229) Visitor Counter : 91\nRead this release in: Urdu , Hindi , Marathi , Tamil , Gujarati , Odia , Kannada , Assamese , English , Bengali , Punjabi , Telugu , Malayalam\n(Release ID: 1646229)


এম.ঐচ.এ.না ভিজা অমসুং চত্থোক চৎশিনদা কোবিদ থেংননবা থমখিবা অথিংবা কোমথোক্তুনা, মপান্দা পন্দুনা লৈরিবা ও.সি.আই. কার্দহোল্দর কাংলুপ খরবু ভারত্তা হল্লকপদা অয়াবা পীরে\nPosted On: 22 MAY 2020 3:06PM by PIB Imphal\nকেন্দ্রগী হোম এফিয়র্স মন্ত্রালয় (এম.ঐচ.এ.)না ভিজা অমসুং চত্থোক চৎশিনদা কোবিদ থেংননবা থমখিবা অথিংবা কোমথোক্তুনা, মপান্দা পন্দুনা লৈরিবা ওভরসিজ সিতিজন ওফ ইন্দিয়া (ও.সি.আই.) কার্দহোল্দর কাংলুপ খরবু ভারত্তা হল্লকপদা অয়াবা পীরে।\nমখাদা পীরিবা মখলগী ও.সি.আই. কার্দ পায়বা মপানদা পন্দুনা লৈরিবশিংবু ভারত্তা লাকপগী অয়াবা পীরে:-\nও.সি.আই. কার্দ পায়বা মপান্দা লৈবা ইন্দিয়া মচাগী চহী শুদ্রিবা অঙাংশিং\nও.সি.আই. কার্দ পায়বা ইমুংগী অশি-অনানচিংবা অথু-অকায় লৈবগীদমক ভারত্তা লাকপা পাম্বশিং\nমতৈ-মনাও, অমনা ও.সি.আই. কার্দ পায়বা অদুগা অমনা ইন্দিয়া মচা ওইবা অমদি ভারত্তা মখোয়গী ময়ুম লৈবা\nও.সি.আই. কার্দ পায়বা (চহী শুদ্রিবা নত্তবা) য়ুনিভর্সিতীগী মহৈরোইশিং অদুবু মখোয়গী মমা মপাদি ভারত্তা লৈবা ইন্দিয়া মচা ওইগদবনি।\nএম.ঐচ.এ.না ০৭.০৫.২০২০দা চত্থোক চৎশিনদা থমখিবা অথৎংবা অদুনা মপান্দা পন্দুনা লৈরিবা মথক্তা পল্লিবা কাংলুপকী ও.সি.আই. কার্দ পায়বা মীওইশিং পুরক্নবগীদমক শীজিন্নবা এয়রক্রাফ, জহাজ, ত্রেন নৎত্রগা অতৈ অতোপ্পা গারীশিংদা চৎনরোই। এম.ঐচ.এ.না ০৭.০৫.২০২০দা থমখিবা চৎন-কাংলোন খুদিংমক্তি মখা তানা চৎনখিগনি।\nওফিসিএল ওইবা চে য়েংনবগীদমক মসিদা নম্বীয়ু\n(Release ID: 1626081) Visitor Counter : 65\n(Release ID: 1626081)


বরাক তম্পাক্কী খোমজিনবা পাউ ০২-১২-২০১২\nHomeলখিপুরওনলাইনবরাক তম্পাক্কী খোমজিনবা পাউ ০২-১২-২০১২\nLakhipuronline - December 02, 2019\nসাহিত্যগী মনা ফংগদবা বরাক তম্পাক্কী অইবা অনি য়াওরে।\n⧭⧪➤ সাহিত্য সেবা সমিতি ককচীংনা চহীগী ওইনা পীদুনা লাকপা তোঙান তোঙানবা সাহিত্যগী মনা পীবগী খনগৎপদা বরাক তম্পাক্কী অইবা অনি য়াওরে। অইবশিং অদুদি সাজবম তাহির আলি অমসুং মোইরেজম সুব্রাম নি। পনবা য়াই, মোইরেংজম সুব্রামগী অতোপ্পা লোনদগী হন্দোকপা ৱারীমচাগী লাইরিক "থাবলগী চৈনা" অসিদা ক্ষেত্রি চাওবা ত্রান্সলেসন এৱার্দ অদুগা সাজবম তাহির আলিগী "লাক্কনি অমুক হন্না" হায়বা শৈরেং লাইরিক অসিদা ক্ষেত্রি নলিনি দেবী নিংশিং মনা পীরগনি হায়না লাউথোকলে। মনাশিং অসি লাকলিবা জনুৱারী থাদা পীগনি হায়রি। (www.lakhipuronline.in)\nসনাগী লিক্কোনশিংদা তঙাইফদনা হোলমার্ক য়াওদবা য়ারোইদৌরি।\n⧭⧪➤ ২০২১ চহীদগী হৌরগা সনাগী লিক্কোনশিংদা তঙাইফদনা হোলমার্ক য়াওদবা য়াররোই। কনজিউমর এফেয়ার্স মন্ত্রী রামবিলাস পাসৱাননা ৱাফম অসি ফোঙদোক্লদুনা ২০২১ চহীগী জনুৱারীগী ১৫দগী মসি থবক ওইনা পাঙথোক্লগনি হায়খ্রে। মসিগা মরী লৈননা সনাগী করবার তৌরিবা মীওইশিংনা হৌজিকতগী হৌদুনা ব্যুরো অফ ইন্দিয়ান স্টেন্দার্দ (বি.আই.এস.) হোলমার্ককী দমক রেজিস্টার তৌবগী থবক কন্না চৎথরি। ২০২১গী জনুৱারী ১৫গী মতুংদা হোলমার্ক য়াওদবা সনাগী লিক্কোন য়োল্লম্বা মীওইশিংদা লুপা লাখ অমা নত্রগা চহী অমা ফাদোক পীবগী ৱাফম পল্লি।(www.lakhipuronline.in)\nসোনাই মঙ্গলপুরদা ঈশৈ নোংমাইগী থৌরম পাঙথোক্কদৌরি।\n⧭⧪➤ মেগাস্টার মঙ্গলপুরনা শিল্লাংদুনা লাক্লিবা চহী ২০২০ গী জনুৱারীগী তাং ৪ দা সোনাই মঙ্গলপুরদা য়েন্নিংহুনবা মিউজিকেল নাইট হায়না মীংথোনবা ঈশৈ নোংমাইগী থৌরম অমা পাঙথোক্কদৌরি। মনিপুরগী শৈশকপা শৈশকপী কয়ানা পাঙথোক্কদবা থৌরম অসিদা সোরী সেনজম, অর্বিন সোইবম, অফাও, বি কুঞ্জবিহারি, পাকাসনা, রীনা অরাম্বম,পুস্পা ৱাং নচিংবা মমিং লৈরবা আর্টিস্ট কয়ানা শরুক য়াগদৌরি। ।(www.lakhipuronline.in)\nরাজ্য অসিগী এলপি স্কুল ৫২৯৫ প্রোভিন্সিয়েলাইজ তৌরগনি।\n⧭⧪➤ সরকারনা রাজ্য অসিগী এল.পি. স্কুল ৫,২৯৫ প্রোভিন্সিয়েলাইজেসনগী থবক পায়খৎলগনি হায়না মহৈমশিংগী মন্ত্রী সিদ্ধার্থ ভট্টচার্যনা ফোঙদোকখ্রে। প্রোভিন্সিয়েলাইজ তৌরগতা য়ারোই মদুদা লৈরিবা ওজাশিংবুসু বেতন পীবা তাবনি হায়না ঙরাং বিধানসভাদা রাজ্যগী মহৈমশিংগী মন্ত্রীনা হায়খি। হৌজিক্কী ওইনা রাজ্য় অসিদা এলপিদা রেগুলার ওজা ১,১৬,৪৭৩ অদুগা কন্ট্রেক্চুয়েল ওজা ৪১,৫৩৪ লৈরি। চহীগী পরিক্ষাগী মতুংদা ওজাশিংগী ট্রান্ফারগী থবক পায়খৎলগনি হায়না পল্লদুনা থবক থাবা মতমদা মশানা অপাম্বা জিলা খনবগী তাঞ্জা পীখিবনি অদুবু থবক ফংলবা মতুংদা কনাগুম্বা ওজা খরনা মখোয়গী ট্রান্সফার তৌবিনবা হায়রকপা অসিদা অঙকপা পোকই হায়খি। (www.lakhipuronline.in)\nকেবকী মতাংদা আসু য়াওনা অতৈ মহৈরোয়লূপ খরগা হোম মিনিস্টরগা উন্নগদৌরি।\n⧭⧪➤ নোংম নিনি অসিদা আসামগী মহৈরোইলূপ অল আসাম স্টুদেন্টস্ ইউনিওন (আসু) য়াওনা অতৈ মহৈরোইলূপশিং খরগা সিতিজেন্সিপ এমেন্দমেন্ট বিলগী মতাংদা কেন্দ্রগী হোম মিনিস্টর অমিত শাহ গা উন্নরবা য়াই। হীরম অসিগী মতাংদা আসাম য়াওনা অৱাং নোংপোক্কী তোঙান তোঙানবা লুপ কয়াগা লোয়ননা রাজ্যশিংগী মুখ্যমন্ত্রীশিংগা হন্দক্তা নিউদিল্লিদা হোম মিনিস্টরগা ফমিন্নদুনা খন্ন-নৈখ্রবা মতুং অসিদা অমুক আসু অমসুং আসাম জাতীয়বাদী যুব ছাত্র পরিষদ য়াওনা অতৈ মহৈরোইশিংগী লুপ খরগা কেন্দ্রগী হোম মিনিস্টরগা উন্নবগী ৱা লৈরি।(www.lakhipuronline.in)


প্রধান মন্ত্রীনা ২০২০গী জুলাই ২৩দা মনিপুর ৱাতর সপ্লাই প্রোজেক্তকী উরেপ উয়ুং তমগনি\nPosted On: 22 JUL 2020 11:34AM by PIB Imphal\nপ্রধান মন্ত্রী শ্রী নরেন্দ্র মোদীনা ২০২০গী জুলাই ২৩দা মনিপুর ৱাতর সপ্লাই প্রোজেক্তকীদমক ভিদিও কনফেরেন্সকী খুত্থাংদা উরেপ উয়ুং তম্গনি। রাজ্যপাল, মনিপুরগী মুখ্য মন্ত্রী অমসুং মাগী মন্ত্রীমন্দল, এম.পি.শিং অমসুং এম.এল.এ.শিংনা থৌরম অসিদা ইম্ফালদগী শরুক য়াগনি।\nভারত সরকারনা জল জীবন মিসন হৌদোক্তুনা অফবা অমসুং থক্ননবা ঈশিং মরাং কাইনা লৈবাক অসিগী খুঙ্গং খুদিংগী য়ুমথোং খুদিংদা ২০২৪ ফাওবদা “হর ঘর জল” হায়বা মোত্তোদা য়ৌহনগদৌরি। থৌরম অসি তঙাই ফদনা চংদবা য়াদ্রবা হায়বদি রিচার্জ অমসুং রিইয়ুজ গ্রে ৱাতর মেনেজমেন্ত, ঈশিং তুংশিনবা অমসুং নোংগী ঈশিং লোকপা মচাক ওইহন্দুনা পাংথোকপনি।\nজল জীবন মিসন অসিগী মরু ওইবা মচাক্তি কাংলুপ অমদা ঈশিংগী মরমদা হেন্না খঙহনবা, তাকপী তম্বীবা অমসুং পাও ফাওনবদুনি। মীপুম খুদিংমক্কী অহানবা থৌদাং ওইনবা, জন অন্দোলন অমা ঈশিংগীদমক শেম্লগনি।\nভারত্তা চাউরাক্না য়ুম করোর ১৯ লৈরি। মসিগী মনুংদা ফ্রেস হাওশোল্দ তেপ কনেক্সন্স (এফ.ঐচ.তি.সি.) ফংবসি ২৪% নি। পান্দম অসিনা য়ুম ১৪,৩৩,২১,০৪৯দা এফ.ঐস.তি.সি.না রাজ্য সরকার, পনচায়ত রাজ ইন্সতিত্যুসনশিং অমসুং লৈকাইগা খুৎশমনরগা য়ৌহনগনি।\nভারত সরকারনা জল জিবন মিসনগী মখাদা এফ.ঐচ.তি.সি.গীদমক মনিপুরদা হেবিতেসন ১,১৮৫ অমসুং য়ুম ১,৪২,৭৪৯গীদমক ফন্দ থাদখ্রে। মনিপুর সরকারনসু লেমহৌরিবা য়ুমথোংশিংবু দিপার্তমেন্ত ফোর দিবেলপমেন্ত ওফ নোর্থ ইস্তর্ন রিজনদগী ফন্দ লৌদুনা য়ৌহন্নবা হোৎনরি।\nতোঙানবা ফন্দ অমদা মনিপুরগী ৱাতর সপ্লাইনা ইম্ফালগী মরুওইবা মফমশিংদা এফ.ঐচ.তি.সি. ফংহন্নবা শেম্লি, লোয়ননা জিলা ১৬কী শহর ২৫ অমসুং খুঙ্গং ১,৭৩১ পুন্না য়ুমথোং ২,৮০,৭৫৬সু য়াওরি। মনিপুর ৱাতর সপ্লাই প্রোজেক্তনা ২০২৪গী হর ঘর জলগী পান্দম ফংনবা হোৎনবদা রাজ্য সরকারদা মপুং ওইরি। প্রোজেক্ত অসি করোর ৩০৫৪.৫৮ চংদুনা ন্যু দিবেলপমেন্ত বেঙ্কনা ফন্দ পীরকপনি।\n(Release ID: 1640364) Visitor Counter : 91\nRead this release in: Kannada , Assamese , English , Urdu , Marathi , Hindi , Bengali , Punjabi , Gujarati , Odia , Tamil , Telugu , Malayalam\n(Release ID: 1640364)


পি.এম.না গুজরাত্তা তোঙান তোঙানবা প্রোজেক্তশিং শঙ্গাখ্রে অমসুং জাতিদা কত্থোকখ্রে\nশুপ্নগী কনক্রিৎ স্ত্রকচরতা নত্তনা ইনফ্রাস্ত্রকচরদা মশাগী মগুন য়াওজবা হায়বা অসি ঙসি ঐখোয়গী পান্দম ওইরি: পি.এম.\nভারতকী ২১শুবা চহিচাগী মথৌ তাবশিং অসি ২০শুবা চহিচাগী মওংশিং অদুনা থুংহনবা ঙম্লোই: পি.এম.\nসাইন্স সিতীদা অঙাংশিংগী ক্রিএতিবিতী থৌগৎনবা রিক্রিএস্নেল এক্তিবিতীশিং য়াওরি: পি.এম.\nঐখোয়না রেলৱেজ অসি শুপ্নগী সর্ভিস অমা ওইহনবতা নত্তনা এসেৎ অমা ওইনসু শেমগৎখি : পি.এম.\nতায়র ২ অমসুং তায়র ৩গী শহরশিংদা লৈবা রেলৱেজ স্তেসন খুদিংমক মতমগা চুন্নরবা খুদোংচাবশিং ফংহল্লি : পি.এম.\nPosted On: 16 JUL 2021 5:45PM by PIB Imphal\nপ্রধান মন্ত্রী শ্রী নরেন্দ্র মোদীনা ভিদিও কনফরেন্সকী খুত্থাংদা গুজরাত্তা রেলৱেজকী মরু ওইবআ প্রোজেক্ত কয়া শঙ্গাখ্রে অমসুং জাতিদা কত্থোকখ্রে। মহাক্না থৌরম অদুদা গুজরাত সাইন্স সিতীদা লৈবা এক্বাতিক্স এন্দ রোবোতিক্স গেলরী অমসুং নেচর পার্কসু শঙ্গাখি। মহাক্না অনৌবা ত্রেন অনি হায়বদি গান্ধিনগর কেপিতেল – বারানসী সুপরফাস্ত এক্সপ্রেস অমসুং গান্ধিনগর কেপিতেল অমসুং বরেথাগী মরক্তা এম.ই.এম.য়ু. সর্ভিস ত্রেনশিং অসি লমথাখি।\nমীতিন অদুদা ৱা ঙাংলদুনা প্রধান মন্ত্রীনা ঙসি লৈবাক অসিগী পান্দম অসি কনক্রেৎ স্ত্রকচর অমা শাবতা নত্তনা মশাগী করেক্তর লৈজবা ইনফ্রাস্ত্রকচর অমা লৈহনবা অসিনি হায়না ফোঙদোকখ্রে। মহাক্না হায় অঙাংশিংগী লর্নিং অমসুং ক্রিএতিবিতী অসি মখোয়গী মহৌশাগী ওইবা দিবেলপমেন্ত লাক্নবগীদমক্তা মখোয়গী হরাও-নুংঙাইবগী মতমসু পীগদবনি। মহাক্না মখা তারদুনা হাব সাইন্স সিতী অসি রি-ক্রিএসন অমসুং রি-ক্রিএতিবিতীগী অপুনবা প্রোজেক্ত অমনি। মসিদা অঙাংশিংগী ক্রিএতিবিতীবু থৌগৎনবা অসিগুম্বা রি-ক্রিএস্নেল এক্তিবিতীশিং য়াওরি।\nপ্রধান মন্ত্রীনা হায় সাইন্স সিতীদা শাখিবা এক্বাতিক্স গেলরী অসি হেন্না নুংঙাইবা ওইরগনি। মসি লৈবাক অসিগীতা নত্তনা এসিয়াগী তোপ এক্বারিয়মশিংগী মনুংদা অমা ওইরি। মহাক্না হায় মফম অমদা মালেম পুম্বগী মেরিন বাইওদাইভর্সিতী উবা ফংবা অসিমক য়াম্না নুংঙাইবা এক্সপরিয়েন্স অমনি।\nপ্রধান মন্ত্রীনা হায় রোবোতিক্স গেলরীদা লৈরিবা রোবোৎশিংগী ৱারী শাবা অসি সেন্তর ওফ এত্রেক্সন ওইবতা নত্তনা মসিনা ঐখোয়গী নহাশিংবু রোবোতিক্সকী লমদা থবক তৌনবা ইনোৎ হাপ্লগনি অমসুং মখোয়গী ৱাখলদা খঙনীংবা পোকহল্লগনি।\nপ্রধান মন্ত্রীনা ২১শুবা চহিচাগী ভারতকী মথৌ তাবশিং অসি ২০শুবা চহিচাগী মোদস ওপরেন্দিগী মওংনা মেনখৎপা ঙম্লোই হায়না ফোঙদোকখ্রে। মরম অসিনা ঐখোয়না রেলৱেজতা অনৌবা রিফোর্ম অমা পুরকপা মথৌ তাই। মহাক্না হায় ঙসি ৱেলৱেজ শেমদোক্নবা হোৎনরিবা অসিগী ফলশিং অসি শুপ্নগী সর্ভিসতা নত্তে মসি উবা ফংবা এসেৎ অমনি। মহাক্না হায় ঙসি লৈবাক অসিদা লৈরিবা মরু ওইবা রেলৱে স্তেসনশিং মতমগা চুনবা মওংদা শেমগৎলি। তায়র ২ অমসুং তায়র ৩ শহরশিংদা লৈবা রেলৱে স্তেসন খুদিংমল ৱাই-ফাইগী খুদোংচাবা ফংলে। ব্রোদ গেজতা লৈবা অনমেন রেলৱেজ ক্রোসিংশিং অসি মীয়ামদা খুদোংথিবা থোকহন্দনবা মপুং ফানা লৌথোকখ্রে।\nপ্রধান মন্ত্রীনা ভারতকুম্বা অচৌবা লৈবাক অমদা রেলৱেজনা লৌরিবা মরু ওইবা থৌদাংগী মতাংদসু ফোঙদোকখি। মহাক্না হায় রেলৱেজনা চাউখৎ-থৌরাংদা অনৌবা ইনোৎ অমসুং ফেসিলিতীশিংদা অনৌবা ইনোৎসু পীরি। হৌখিবা চহি খরা অসিদা হোৎনখিবশিংনা মরম ওইদুনা ঙসি ত্রেনশিংনা অহানবা ওইনা অৱাং নোংপোক্কী কেপিতেলশিংদা য়ৌবা ঙম্লি। প্রধান মন্ত্রীনা হায়, “ঙসো বদনগর অসি চাউথোকপা অসিগী শরুক অমা ওইরি। বদনগর স্তেসনগা শাগোন্নবা ঐহাক্কী ৱারী কয়াসু লৈ। অনৌবা স্তেসন অসি য়াম্না ফজৈ। অনৌবা ব্রোদ গেজ লাইন অসি শাবগা লোইননা বগনগর-মোধেরা-পতন হেরিতেজ সর্ক্যিৎ অসি হৌজিক হেন্না ফবা রেল সর্ভিস ফংলগনি”।\nপ্রধান মন্ত্রীনা অনৌবা ভারতকী চাউখৎ-থৌরাং অসি লম্বী অনিদা অমুক্তদা চৎলবা মতমদা মাংদা চংশিনবা ঙমগনি হায়না ফোঙদোকখ্রে। লম্বী অমনা মোদর্নিতী অদুগা অতোপ্পা লম্বী অদুনা লায়রবা, লৌমী অমসুং মিদল ক্লাসকী য়াইফ-থৌরাং হায়বা অসিনি।\n(Release ID: 1736372) Visitor Counter : 32\n(Release ID: 1736372)


ত্রিঙ্কোমালীগী সমুদ্রদা পাঙথোক্কদবা ইন্দিয়ন নেভী-শ্রী লঙ্কা নেভী মেরিতাইম এক্সর্সাইস স্লিনেক্স-২০\nPosted On: 18 OCT 2020 6:11PM by PIB Imphal\nচহিগী ওইনা ইন্দিয়ন নেভী (আই.এন.) – শ্রী লঙ্কা নেভী (এস.এল.এন.)গী মরক্তা পাঙথোকমিন্নবা মেরিতাইম এক্সর্সাইস স্লিনেক্স-২০গী নিপানশুবা ইদিসন অসি শ্রী লঙ্কাগী ত্রিঙ্কোমালীদগী লাপথোক্না লৈবা সমুদ্রদা ওক্তোবর ১৯-২১, ২০২০দা পাঙথোক্লগনি। শ্রী লঙ্কা নেভীগী ওইনা রিয়ার এদ্মিরেল বন্দারা জয়াতিলক, শ্রী লঙ্কা নেভীগী ফ্লেগ ওফিসর কম্মান্দিং নেভেল ফ্লীৎনা লুচিংদুনা এস.এল.এস. জহাজ সায়ুরা (ওফশোর পেত্রোল ভেসেল) অমসুং গজাবাহু (ত্রেনিংগী জহাজ) না শরুক য়াগনি। ইন্দিয়ন নেভীগী ওইনা লমদম অসিদা শাজবা এ.এস.দবল্যু. কোর্ভেৎ কমোর্তা অমসুং কিলতননা ফ্লেগ ওফিসর কম্মান্দিং ইস্তর্ন ফ্লীৎ রিয়ার এদ্মিরেল সঞ্জয় বৎসয়ানগী লুচিং মখাদা শরুক য়াগনি। মসিগী মথক্তা ইন্দিয়ন নেভীগী আই.এন. জহাজকী মথক্তা লৈরিবা এদ্ভান্সদ লাইৎ হেলিকোপ্তর (এ.এল.ঐচ.) অমসুং চেতক হেলিকোপ্তর অমসুং দোর্নিয়র মেরিতাইম পেত্রোল এয়রক্রাফৎসু শরুক য়াগনি। মমাংগী স্লিনেক্সকী ইদিসন অসি সেপ্তেম্বর ২০১৯দা ভিশাখাপত্নমগী সমুদ্রদা পাঙথোকখি।\nস্লিনেক্স-২০না নেভী অস্নি অসিগী মরক্তা থবক তৌমিন্নবা, অমগা-অমগা ভাব তানবা হেনগৎহনবা অমসুং শক্লোন য়াম্বা মেরিতাইম ওপরেসনশিংগী খ্বাইদগী ফবা থবক-থৌরম অমসুং থৌওংশিং লান্নবগী পান্দম থম্লি। মসিগী অহেনবা ওইনা এক্সর্সাইস অসিনা ঐখোয়গী লমদমদা শাজবা নেভেল জহাজ অমসুং এয়রক্রাফৎকী তৌবা ঙম্বশিংসু উৎকনি। কংফাল অমসুং এন্তি-এয়রগী এক্সর্সাইসকী মনুং চন্না খুৎলায় কাপ্পা, সীমেনশিপ ইভোল্যুসন, মেন্যুভর অমসুং ক্রোস দেক ফ্লাইয়িং ওপরেসনশিং অসি এক্সর্সাইস অসিগী মনুংদা পাঙথোক্নবা থৌরাং তৌরি অমসুং মসিনা মরী ফজনা লৈরিবা নেভী অনি অসিগী মরক্তা হান্নদগী লৈরক্লবা অৱাংবা থাক্তা লৈবা থবক তৌমিন্নবগী ফিভমশিং অসি অমুক্কা হেন্না হেনগৎহনগনি।\nস্লিনেক্স এক্সর্সাইসকী পরিং অসিনা মেরিতাইমগী হীরমশিংদা তেংবাংনবগী মরী হেন্না কনখৎহনখ্রবা ভারত অমসুং শ্রী লঙ্কাগী মরক্তা লৈনরিবা অচেৎপা মরী অসিগী খুদম অমনি। হৌখিবা চহি খরা অসিদা ভারতকী ‘য়ুম্লোন্নবনা হান্না’গী পোলিসী অমসুং প্রধান মন্ত্রীগী ‘সেক্যুরিতী অমসুং গ্রোথ ফোর ওল ইন দি রীজন (এস.এ.জি.এ.আর.)’গী মঙলান অসিগী মতুং ইন্দুনা এস.এল.এন. অমসুং আই.এন.গী মরক্তা পাউ-ফাওনবগী চাং য়াম্না হেনগৎলক্লি।\nস্লিনেক্স এক্সর্সাইসকী মনুংদা শেমগৎখিবা পুন্না চৎমিন্নবগী থৌওং অসিনা সেপ্তেম্বর ২০২০দা এস.এল.এন.-আই.এন. পুন্না পাঙথোকমিন্নখিবা শ্রী লঙ্কাগী নোংপোক থংবা সমুদ্র তোর্বান মনাক্তা থোকখিবা অচৌবা ক্রুদ কেরিয়র (ভি.এল.সি.সি.), এম.তি. ন্যু দাইমন্দ মৈ চাকখিবগী থৌদোক অদুদা মপুং ওইনা তেংবাংবা ঙমখ্রিবনি।\nকোবিদ-১৯গী লায়চৎ লৈবনা এক্সর্সাই অসি শোক্ন-শম্নদবা মওংদা ‘মসুদ্রদা খক্তা’ হায়বা থৌওংগী মখাদা পাঙথোক্কনি।\n(Release ID: 1665729) Visitor Counter : 7\n(Release ID: 1665729)


Posted On: 22 JUN 2020 4:13PM by PIB Imphal\nই.পি.এফ.ও.না হন্দক্তা নৌনা ফোংখিবা মরক্কী ওইবা পেরোল দেতাদা সেপ্তেম্বর ২০১৭তগী পেরোল দেতা খোম্বা হৌরকপদগী ই.পি.এফ.ও.গী লেপ্পা লৈতনা সবস্ক্রাইবর হেনগৎলকপগী মওং অমা উৎখ্রে। পেরোল দেতা অসিদা ২০১৮-১৯ অমসুং ১০১৯-২০গী পুনশিনলবা চহিগী ওইবা ফিবম উৎলি। সবস্ক্রাইবর বেজ অসিদা অহেনবা হাপচিল্লক্লিবসি ২০১৮-১৯দা লাখ ৬১.১২ ওইরম্বদগী ২০১৯-২০দা লাখ ৭৮.৫৮নি, হায়রিবসি ২৮% চাউখৎলে। ফোংখ্রবা দেতা অসি থা অমগী মনুংদা য়াওরকখ্রবা অমসুং মখোয়গী কন্ত্রিব্যুসন্দু ফংলবা থারগনি।\nসবস্ক্রাইবর হেনগৎলকপগী চাং অসি থোকখিবগী চাং নেম্বা অমসুং হান্না থোকখ্রবা মেম্বরশিংনা নৌনা চঙলকপা হেনগৎলকপননি। সোসিএল সেক্যুরিতী ইন্সত্রুমেন্ত অমসুং ফিক্স দিপোজিৎশিংগী মরক্তা খ্বাইদগী ৱাংবা ওইরিবা ২০১৯-২০গী ওইনা ৮.৫%গী তেক্স রিতর্ন ফ্রী অসিনা ২০১৯-২০গী ওইনা ই.পি.এফ.ও.দগী তোকপগী চাং মমাঙ চহিগা চাংদম্নবদা ১০% হন্থরে।\nমসিগী মথক্তা, ২০১৮-১৯দা মেম্বর লাখ ৪৩.৭৮ হঞ্জিল্লকখিবদগী ২০১৯-২০দা লাখ ৭৮.১৫ হঞ্জিল্লক্তুনা ৭৫% হেন্না হঞ্জিল্লকখি। থবক হোংবা মতমদা অরিবা একাউন্ততগী অনৌবা একাউন্ততা চয়েৎনবা য়াওদনা পি.এফ. বেলেন্স থাদোকপা য়াহল্লিবা ওতো-ত্রান্সফর ফেসিলিতী অসিনা মতাং কয়াদা মেম্বরশিপ মখা তানা লৈহনবদা অচৌবা থৌদাং লৌখি।\n২০১৯-২০গী মনুংদা চহি-চহিগী কাঙলুপ ওইনা পাথোক্তুনা য়েংবদা, চহি ২৬-২৮, ২৯-৩৫ অমসুং ৩৫গী মথক্কী কাঙলুপকী অহেনবা য়াওরকপগী চাং অসি মমাঙ চহিগা চাংদম্নবা মতমদা ৫০% হেনগৎখ্রে। ওনলাইন মোদতা সর্বিস পীবগী থাক কা হেন্না ৱাংখৎলকপনা লৈবাক অসিদা লৈরিবা ৱার্কফোর্সশিংবু ই.পি.এফ.ও.গী সর্বিসশিংদা চিংশিল্লকখি। মসিগীসু মথক্তা, পি.এফ.তা থমজিনবা হায়বসি হৌজিক্তি পন্দুনা লৈখ্রবা শেলনি হায়না উনদ্রে। নুমিৎ হুম্নিগী মনুংদা ই.পি.এফ.ও.না কোবিদ-১৯ সেতল তৌবদা খুমাঙ চাউশিল্লকপগা লোইননা, পি.এফ. এক্যুমুলেসনশিং অসি খুদোংচাদ্রবা মতম অসিদা সবস্ক্রাইবরশিংগী তঙাইফদবশিং মতম চানা ফংহনবা ঙম্বা লিক্বিদ এসেত অমনি হায়না উরে। মসিগা মান্ননা, পি.এফ. এদভান্সশিং অসি থবক ফংদবা, লুহোংবগী চৎকদবা শেল, অৱাংবা থাক্কী মহৈ তম্নবা, য়ুমকৈ শাবগী অমসুং অনা লাইয়েংগী ওইনা লৌবা য়াহল্লি।\nমখা তানা, নুপী ৱার্করশিং মিং চল্লকপগী চাংসু ফোর্মেল ৱার্কফোর্সতা নুপীশিংনা শরুক য়াবগী চাং হেনগৎলক্লি হায়বা উৎলদুনা মমাঙ চহিগা চাংদম্নরুবদা ২০১৯-২০দা ২২%দা হেনগৎখ্রে।\nফোংখ্রবা দেতা অসিদা অনৌবা ইস্তাব্লিস্মেন্ত লাখ ১.১৩না ২০১৮-১৯ অমসুং ২০১৯-২০গী মনুংদা ইহান হানবা ওইনা কমপ্লাইএন্সশিং ইনখ্রে। পোর্তেলশিংদা পি.এফ. কোদ লাইনা ফংহনবা অমসুং অনলাইন্দা ইলেক্ত্রোনিক চলান রিতর্ন (ই.সি.আর.) ফাইল তৌবা য়াহল্লিবা কমপ্লাইএন্সকী থবকশিং লাইথোকহনবনা ইস্তাব্লিস্মেন্তশিংনা ভোলুন্তরী কমপ্লাইএন্স তৌবা হেনগৎহল্লে।\nইন্দস্ত্রীশিংগী কাঙলুপ খাইদোক্তুনা নৈনবদা হোস্পিতাল অমসুং ফাইনান্সিং ইস্তাব্লিস্মেন্তশিংনা ৫০%দগী হেন্না মপাঙ্গল কনখৎলে অমরোমদা ত্রেদিং অমসুং কম্মর্সিএল ইস্তাব্লিস্মেন্তশিং, তেক্সতাইল অমসুং শীত্তোক শেংদোকপগী সর্বিসকী ইস্তাব্লিস্মেন্তশিংনা অহেনবা মিং চল্লকপদা ২০%দগী হেনগৎলে। হায়রিবসিনা তাক্লিবদি ২০১৯-২০গী ইকোনোমিক সর্বেদা উৎখ্রবা ভারতকী ইমপ্লোইমেন্তকী কৈথেলদা থবকশং ফোর্মেলাইজ তৌবগী চাং হেনগৎলক্লি তাকপনি।\n(Release ID: 1633368) Visitor Counter : 5\n(Release ID: 1633368)


Haorungbam Sarat Khuman -\nমীওইবা ঐখোয়সি ঐনা ঐনা ৱাখলসি লাল্লবসু চুম্মী হায়না খন্নৈ৷ অরানবদু অচুম্বা ওনখৎলগা, খঙশাও শাওবগী ফিভমসি ইতৎ তত্তনা থেংনরি৷ অতোপ্পা ৱাফম অমনা, করিসু খঙদবা পুন্সি হায়বসি করিনো খন্থবা ঙমদবা কয়ানা, অখঙ অহৈ শারগা তাকপী তম্বীসু য়াওরি৷ সমাজগী মিংশেলদা মমি তমদ্রিবা মীওইশিংনা , মখোয় মঙাইরে খনবদি লানগনি৷ অসুম্না , ৱাখল ইখন খন্দনা পংঙাং ঙাংবসি, মতিক চাবা মী নত্তে মতোমতা উৎচবনি৷ ৱাখল মান্নদবা মীগা ৱারী শান্নবদি , মতম মাঙননবনি৷ ৱা ঙাংদনা, লাপথোক্নবনা হেন্না ফৈ৷\nসমাজসিদা অঙক অঙকপা মীশি য়াম্না লৈরম্মী৷ মশা মশাগীদা খনবা মীদগীনি ইজরিবসিনা খ্বাইদগী য়াম্না লাপ্না হিংলিবসি৷ কনাদগীসু করিসু পামদে৷ লাইরবশিংগী, অৱাবা তারবা তারবীশিংগী অঙম্বা মতেং পাংলম্বদুদি ঐহাক্কী পুন্সিদি৷ ইনাক খুনবা খুনবীশিং, ওফিসারশিংগীদি থম্মোয়সি লাপ্না থম্মী৷ মফম মরাং খঙদ্রবা মমা মপানা ঐহাক্কী ইচাদি ওফিসারনি৷ অসিনি অদুনি অদানি৷ হরিয়ানা গভর্নমেন্টনা সেনা মেদল ফংবদা লুপা লাক্ষ ২১ পীরি৷ মণিপুর গভর্নমেন্ট না লুপা ৪,০০০ খক করিগী পীরি? হায়বনচিংবা লাউ খোংদুনা পংঙাং ঙাংই৷ খ্বাইদগী ঙকপা অমনা হায়রিবা মীওইশিংসি ইন্টরনেটতগী দিটেলশিংদু লোইনমক খঙলগা ইজরিবসিদা খঙদবা শারগা অমুক হংলি৷ খন্থবা ঙমদরি করম্বা মফমদা হিংলি হায়বদু৷\nচহী ২০ মুক রাজ্য সাইনিক বোর্দকী সেক্রেটরি ওইরিবা ঐহাকপু তাকপী তম্বীবা অার্মিগী মরমদা এবিসি খঙদবা কয়া অমসু লাক্লি৷ খঙদবা মীদদি খঙদবদু হায়বদা করিসু কায়দে৷ অদুগা খঙনা খঙনা মরী য়েৎপা লাকপা মতম মাঙহনবা লাকপা মীগদি ৱারী শান্ননিংদে অমসুং ৱারী শাবগী মতমদু অতোপ্পা থবক্তা শীজিন্নবা ফৈ খঞ্জৈ৷ রাজ্য সাইনিক বোর্দ ওফিসতা লাক্লিবা মীওই পুম্নমকসি করিগুম্বা প্রোব্লেম অমা নত্রগা অমদি লৈরগা লাক্লিবা ঙাক্তনি৷ ইন্দিয়াগী মনুংদা মণিপুর ষ্টেটগী রাজ্য সাইনিক বোর্দ ওফিস দৌনা অমত্তা তৌদে৷ খবরদা ইরগা সোলুসন হেক্তা ফংবা নত্তে৷\nঅঙকপা লৈবাক অসিদা অঙকপা থৌদোক ৱাথোক য়াম্না থোক্লি৷ ৱাখল ইখন- খন্দনা, উরাও থরাওবা লমদম অসিদা, য়াম্না শাংনা ইদরে৷ পুন্সি হায়বসিদি ইতোম ইতোমতা চৎকদৌবা লম্বী ওইরম্লে৷ পুন্সিগী লম্বীদা খুৎ শম্নরগা কয়া য়াম্না শাংনা চৎমিন্নবা য়ারিবগে য়েংবীয়ু৷ মাগী মাগী খুদোংচাবা লৌরগা, মমায় লৈখিবনা অয়াম্বনি৷ মশাগী খন্দনা, অতোপ্পগী খনবা মী য়াম্না তাঙলি৷ লৈবাক্কী ওইবা থবক অফবশিং পাঙথোক্ননবা হোৎনসি৷ ইশাগী হান্না খল্লোইসি৷\nঙসি ফাওবদা মণিপুরগী মীয়াম্না থম্মোয় শোক্না নুংঙাইতনা অমসুং নুংশিননা নিংশিংনিংঙাই ওইবা, ফম্নাইবা অনি শুদরি৷ অপীকপা মফম অসিদা চাওজনিংবা মী মশিং খঙদনা লৈখি অমসুং লৈরি৷ মসি ৱাখল খন্থবা ৱাৎতুনা তৌরিবনি৷ ষ্টেট এসেমব্লি হোলদা, ইন্দিয়াগী পার্লিয়ামেন্ট হাউসতা শুপ্নতগী মিনিট অনীখক লেপ্লগা পুন্সি লোইখিবা মী মশিংদি য়াম্না য়ামখরে৷ মীয়াম মরক্তগী শিংথানিংঙাই ওইবদি , ইয়াও য়াওদরি৷ মীওইবা ঐখোয়গী মরকসিদা শান্নরিবা লীলাসি য়াম্না ঙক্নিংঙাই ওইরি৷ খল্লুবদা, মঙগুম্বা মীওইবগী পুন্সিনি খন্থবা ঙমদে৷ মুন্না থিজিনবদা, খল্লুবদা তমজনিংঙাই ওইবসি ইয়াও য়াওরমদে৷ লৈরমদে৷ মীনম্বা মী ঙাক্তা ওইরম্লি৷\nনুমিৎ খুদিংগী অয়ুক্তা নুমিৎসি থোক্লকপা উরি৷ উরিবা নুমিৎসি নুংতিগী চপ মান্ননা উরি৷ লাইরিকতনি য়াওরিবসি পৃথিবীনা নুমিৎপু কোইরগা চৎলি হায়বসি৷ অসুম্না পৃথিবীসিগী ফগৎননবদি পৃথিবীগী মীওই কয়ানবু খল্লিবগে? লেপ্তনা চৎলিবা মতম, পৃথিবীগী মরমদদি ঐখোয় অয়াম্বনা থোইনা খন্থরুদে৷ নোংমা নোংমগী পুন্সিসিদা ঐখোয় পুম্নমক্না করি করি অফবশিং পাঙথোক্লিবগে হায়বসিসু করিগুম্বা মতমদা খন্থনিংঙাই ওইরি৷ মীওইবা ঐখোয়গী ইরক্তা শান্নরিবা লিলাশিংসি ঙক্নিংঙাই ওইরি৷\nপুন্সি হায়বসি পৈশা নত্তে৷ লন থুমসু নত্তে৷ ফম্নাইবা অচৌবা ওইরম্বসু নত্তে৷ মীওইবা জাতিগী, পৃথিবীসিগী অফবা খরা থবক ওইনা পাঙথোক্লম্বদুনি৷ মশানা মশাবু য়াম্না চাওরে খঞ্জবা নোংমদা দ্রেজ মশিং খঙদনা হোংলগা ৱাজাও ঙাংবনা শিংথানিংঙাই ওইবা মীনি হায়বদি ইতিহাসনা য়ারোই৷ ইতিহাস হায়বসিদি ঙাইহাক ঙাইহাক্কী থবকশিংদু নত্তে৷ ইতিহাসতি মতমনা মতোমতা পুরকচবা তমজনিংঙাই ওইরবা ৱারীশিংনি৷ অফবা থবক্কী ৱারীশিংনি৷\nঐখোয় মীওইবসি য়াম্না চাওখৎলে , ঐখোয়দগী হেনবা কনাসু থোইনা লৈতরে হায়না অয়াম্বনা খঞ্জৈ৷ অদুগা ঙসি ইম্ফালগী মফম অয়াম্বদা, তুরেলদা নালাদা, লম্বী সড়ক্কী ময়াদা লংথোক্লিবা ফত্ত-হাওদি ময়ামসি উবদা, ঐখোয় ময়ামগী ৱাখল থবকসিবু করম্বনো হায়বসি তোয়না খল্লি৷ য়ারবদি ফত্তবা পোৎচৈশিং অমত্তা, মফম চাদনা লংশিল্লোইসি৷ দষ্টবিনশিং , বোরাশিং, চেগী পেকেটশিংদা য়োমশিল্লগা মফম চানা পৈশিল্লি৷ পুমচাই চাইরিবসি অফবা মীশিংগী খুদম নত্তে৷ চাওখৎপা মীশিংগী থবক নত্তে৷ অসিগুম্বা নুংঙাইতবা সিনশিংসি৷\nমণিপুর সমাজসি ৱাংখ্রবা অতিয়াদা পাইরিবা তেলঙ্গা অমগা চপ মান্নখরে৷ নুংশিৎনা হুম্বা মায়কৈদা, পায়রিবা তেলঙ্গা ওইখরে৷ মখল মখা কয়াগী চৎনবী অনৌবশিং তারি৷ মণিপুরগী থায়নগী চৎনবীশিং মাঙশিল্লক্লি৷ মরু ওইনা মতমসিগী নহাশিংনা মপালগী চৎনবীশিং লুহোংবা মতমদা পাঙথোক্লি৷ মসি মতম চানা থিংজিনহৌবা ফৈ খঞ্জৈ৷ সমাজগী চৎনবী হায়বসি মানা মানা পাম্বদু নত্তে৷\nখ্বাইদগী ঙক্নিংঙাই ওইরিবদি, হৌজিক মণিপুর সমাজদা লুহোংবগী মতমদা ওইরক্লিবা মখল মথেলগী থবক থৌরমশিং অসিনি৷ রিং সেলেব্রেসন ফাওবা হোটেলদা পাঙথোক্নরে৷ লুহোংবগী নুমিৎতা পাঙথোক্লিবা মীৎকী , ঙাইহাক্কী দ্রামা অদুসু য়াম্না ঙক্নিংঙাই ওইরি৷ শীজিন্নরিবা পোৎচৈশিং পুম্নমকসি মপালদগী পুশিল্লকপা ঙাক্তা ওইরি৷ চাবা থকপগী মওংসু মপালগী মওং ওইরক্লে৷ সমাজসিগী কলচর অসি করি ওইশিল্লক্লি৷ পুমওন ওনখ্রগা অমুক লাও খোংলকপা, হোংদোক্ননবা হোৎনদ্রিঙৈদা সমাজসিগী য়াইফনবা খনবশিংনা য়াই নত্রগা য়াদে হায়বদু, অতিয়াদা তাওদুনা চৎলিবা ময়ামদা অমুক্তা লৈমায়দা চৎহনবীয়ু৷ ঐখোয় অয়াম্বগী ৱাখল, থবকসি ইয়া য়াদে৷ ইমুং ইমুংগী অহল লমনশিং মতিক চাবা ৱাৎতুনা , থোক্লোইদবা থৌদোকশিংসি থোক্লিবনি৷ ঐখোয়সি মীতোপ ময়াং মচাশিংনা উশিৎলরোই৷ নুংঙাইতে খল্লুবদা ৷\nসমাজসিগী থায়নদগী চৎনরকপা থবক থৌরম পুম্নমক থমসি৷ অঙাং অমনা হেক পোকপদগী চৎনরকপা ষষ্ঠি পুজাগী থায়নগী মওং, লুহোংবগী মওং, শোরাৎনচিংবসি, অহল লমন্না থম্বীরম্বা মওংদুদা পাঙথোকপীয়ু৷ মীতোপকী মওংদা ওন্থোকপীগনু৷ চাওখৎখ্রবা লৈবাকশিংগী চপ চাবা কলচর অমমম থায়নদগী লৈবদু, মখোয় কনানসু থুগায়দে৷ লৈবাক্কী চৎনবী হায়বসি ঙাক্না চৎকদৌবনি৷ কনাগুম্বনা পামদ্রগদি, অতোপ্পা মফমদা তৌরুগদবনি৷ সমাজগী চৎনবী কনাগুম্বা অমত্তনা শিংনরোইদবনি৷ হোংলক্লিবা পুম্নমকসি অফবনি হায়না লৌবদি লানগনি ৷ চাওখৎপা, নুংঙাইবা পেন্নিংঙাই ওইবা থবকশিং হায়বসি থম্মোয় মনুংগী ৱাখল অমত্তা নত্তে৷\nসমাজ অসিদা চহী ২০-৩০ ফাওবসিদা অহোংবা মওং মরিল তাদবা য়াম্না উরক্লি৷ ৱাখল য়াওদবা মশাগী ইনকম লৈজদবা মপালগী অরং অরাক ময়াম্না ঙাইহাক্কী কুম্হৈ ওইরগা, উৎচনিংবা থবকশিং য়াম্না পাঙথোক্লি৷ পীকখ্রবা মফমসিদা ঐখোয় মশেল লোইনমক খঙনবা ঙাক্তনি৷ কনাদনো ঐখোয়না উৎলিবসি? শকখঙদবা কনাদনো ঐখোয়না ঐখোয়গী মীরাং কারিবা, সমাজসিগী অমোৎপশিং লোৎননবা হোৎনরিবসি৷ সমাজসি চীনগা খুৎকা মান্নবরা? ইলেক্সনগী মতমদনা সমাজসিগী সিন করি ওইখি? হৌজিক হৌজিক্না করি ওইরি? অহোংবা হায়বসি মীওইবগী পুন্সিনি৷ অদুবু চৎনবী খরদি ঐখোয় পুম্নমক্না ঙাক্না চৎতবা য়াদে৷ অহল লমনগী চৎনবীদি ঙাক্না চৎসি৷